text:
Өфөгә уникаль уҡытыусы-робот килә Фото: ютуб видеояҙмаһындағы һүрәт
Өфөгә уникаль уҡытыусы-робот килә
Өфөгә уникаль уҡытыусы-робот килә Фото: ютуб видеояҙмаһындағы һүрәт
ӨФӨ, 2015 йыл, 4 июнь. /«Башинформ» мәғлүмәт агентлығы, Эльмира Сабирова/.
Өфөгә Мәскәүҙән уникаль уҡытыусы-робот килә. 10 июндә Мәскәү технология институтының робототехника кафедраһында фәнни-тикшеренеү мәғлүмәттәрен йыйыу менән шөғөлләнгән Алантим тигән робот Башҡорт дәүләт университетына бара.
Уҡыу йортоноң матбуғат үҙәгенән хәбәр итеүҙәренсә, ул унда абитуриенттарға, студенттарға, уҡытыусыларға һәм ҡунаҡтарға үҙенең уҡытыу һәм тикшереү һәләтен күрһәтәсәк.
Алантимды Пермь инженерҙары уйлап тапҡан. Робот уға мөрәжәғәт иткән фразаларҙы аңлай һәм кешенең тойғоларын билдәләй, меңдәрсә кешене хәтерендә ҡалдыра, 100 меңдән ашыу телмәр модулдәрен файҙалана. Ул һорауҙарға яуап бирә, лекция уҡый, юл күрһәтә һәм кәйефте күтәрә ала.
Алантим Рәсәйҙең 20 ҡалаһына бара, ул GenerationS конкурсы өсөн робототехника әҙерләүселәрҙең проекттарын туплай. Робот илдең ете университетында булған да инде.
Башҡорт дәүләт университеты абитуриенттарҙы ла робот менән осрашыуға саҡыра. Был көндө улар Алантим менән аралашыуҙан тыш, уҡыу йортоноң институттары һәм факультеттары вәкилдәренә уҡырға инеү буйынса үҙҙәрен ҡыҙыҡһындырған һорауҙарын бирә ала.
Сара 10 июндә Башҡорт дәүләт университетының төп корпусында уҙғарыла. Көндөҙгө сәғәт 4-тә башлана.


c: text/html

text:
Дим биҫтәһенә яңы күпер 2013 йылда асыласаҡ
— Әлеге ваҡытта юл үткәргесе төҙөлөшө ҡыҙыу бара, — тип белдерҙе баш ҡала мэрияһында үткән матбуғат конференцияһында Өфө хакимиәте башлығы урынбаҫары Владимир Дмитрюк. — Юл үткәргесе Дим биҫтәһенең перспективалы үҫешенә булышлыҡ итәсәк. 2013 йылға был участкалағы эштәр тамамланасаҡ, тип планлаштырыла.
Бынан тыш, «Рәсәй ҡалаларының яңы юлдары» адреслы программаһының финанслауы арҡаһында Өфөлә 537 йорт һәм уларҙың 144 подъезы ремонтланған. Былтыр ҡала урамдарын капиталь ремонтлауға айырым иғтибар бирелгән. Дөйөм майҙаны 493 мең квадрат метрлыҡ 25 урам яңыртылған. 253 мең квадрат метрҙа соҡорҙар ямалған. Зәки Вәлиди, Пушкин, Цюрупа, Р.Зорге, СССР-ҙың 50 йыллығы, Сипайловская, Киров, Карл Маркс, Пархоменко, Обская, Плеханов бульвары һәм Рәсәй урамдарындағы машина юлдары киңәйтелгән. Ремонтлағанда заманса материалдар файҙаланылған, шул иҫәптән Сипайловоға төшкән урында һәм Зәки Вәлиди урамында ваҡ таш менән мастика ҡушылған асфальт һалынған. Әлеге мәлдә белгестәр япмаларҙың төрлө температураларҙа үҙен нисек күрһәтеүен тикшерә. Әгәр һөҙөмтәләр уңышлы тип табылһа, бөтә ерҙә лә ошондай асфальт файҙаланыласаҡ.
Былтыр ҡала һәм республика бюджеттарынан Октябрь һәм Ленин райондарындағы шәхси секторҙа тышҡы яҡтыртыу ҡорамалдарын реконструкциялауға 30 миллион һум бүленгән. 2012 йылда был эштәр дауам ителәсәк, уның дауамында 77 миллион һум үҙләштереү планлаштырыла.

robotstxt: allowed

filter: keep


text:
Өфөлә тәүгә Ҡыш бабай резиденцияһы асыласаҡ
Дүшәмбе, 19 ноябрҙә, «Башҡортостан» сауҙа үҙәгендә Ҡыш бабай резиденцияһы асыласаҡ. Ул Яңы йылға тиклем эшләйәсәк. Бында балалар Ҡыш бабай менән аралашып, төрлө йүнәлештәр буйынса оҫталыҡ дәрестәрендә ҡатнаша аласаҡ. Бынан тыш, резиденцияла Ҡыш бабайҙың махсус почта йәшниге урынлаштырыласаҡ, унда балалар хат яҙып төшөрә ала. Был проект Ҡаланы үҫтереү йәмәғәт фонды башланғысы менән тормошҡа ашырыла.
Үткән йылдарҙағы кеүек үк, хаттарҙы шулай уҡ почта аша ла ебәреп буласаҡ (450047, Өфө ҡалаһы, «Ҡыш бабайға» абонент йәшниге).
Ҡаланы үҫтереү йәмәғәт фондынан хәбәр итеүҙәренсә, 18 сәғәттә башланасаҡ бөгөнгө сара сиктәрендә Ҡыш бабайҙың тыуған көнө лә билдәләнәсәк. Ҡунаҡтарҙы төрлө конкурстар, уйындар, сюрприздар көтә.
Шулай уҡ сарала балалар өсөн «Ҡыш бабайға хат» хәйриә проекты башланыуы хаҡында иғлан ителәсәк.


text:
Бала хоҡуҡтарын яҡлау проблемалары буйынса семинар
Бөгөн Өфөлә бала хоҡуҡтарын яҡлау тураһында һөйләнеләр. Әсәлекте, атайлыҡты һәм балалыҡты социаль яҡлау мәсьәләләренә ҡағылышлы дәүләт, муниципаль һәм көс структуралары вәкилдәре ҡатнашлығында семинар ошо темаға арналды.
Осрашыуҙы Башҡортостан Дәүләт Йыйылышы-Ҡоролтай Рәйесе Константин Толкачев асты. Спикер һүҙҙәренә ҡарағанда, хәҙерге Рәсәйҙә бала хоҡуҡтарын яҡлау актуаль проблемаларға ҡарай.
Балаларҙың мәнфәғәттәрен яҡлауға тәүге етди аҙым 1989 йылда яһала. Ул саҡта БМО Генераль Ассамблеяһы Бала хоҡуҡтары тураһында конвенция ҡабул итә. Ә 1999 йылдың авгусында Башҡортостан Рәсәй субъекттары араһында беренселәрҙән булып «Бала хоҡуҡтары өлкәһендә халыҡ-ара стандарттарҙы күҙәтеү тураһында» белдереү ҡабул итә. Толкачев фекеренсә, был бала хоҡуҡтарын яҡлау өлкәһендә хоҡуҡ сәйәсәтен үҫтереү өсөн мөһим ваҡиға була.
Спикер белдереүенсә, "республика кимәлендә һуңғы йылдарҙа күп балалы ғаиләләргә, етем һәм ата-әсә ҡарауынан мәхрүм ҡалған балаларға социаль ярҙам тәьмин итеүсе ярайһы уҡ тулы ҡануниәт базаһы булдырылды ". Миҫал итеп ул «Бала хоҡуҡтарының төп гарантиялары тураһында» БР Законына үҙгәрештәрҙе, шулай уҡ айлыҡ пособие күләмен арттырыусы «Күп балалы ғаиләләргә дәүләт ярҙамы тураһында» Законға төҙәтмәләрҙе атаны.
Константин Толкачев, «хатта көрсөк осоронда Башҡортостан дәүләттең халыҡ алдындағы бөтә социаль йөкләмәләрен үтәүен дауам итеп кенә ҡалмай, был ярҙамды киңәйтеү өсөн мөмкинлектәр ҙә эҙләп таба», тип һыҙыҡ өҫтөнә алды. «Һуңғы тиҫтә йылда республикала балаларҙы, әсәлекте, ғаиләнең һаулығын, атайлыҡты, йәш һәм күп балалы ғаиләләрҙе яҡлауға йүнәлтелгән социаль-иҡтисади сараларҙың тотош комплексы тормошҡа ашырылды. Йылдан-йыл кәрәкле социаль инфраструктура ла нығытыла — мәктәптәр, махсус дауаханалар һәм санаторийҙар, спорт-сәләмәтләндереү комплекстары төҙөлә, арзан торлаҡ төҙөү темпы арта», — тип билдәләне БР Дәүләт Йыйылышы-Ҡоролтай Рәйесе.
— Хәҙерге ваҡытта республикала 18 йәшкә тиклемге 850 меңдән ашыу бала иҫәпләнә, — тип хәбәр итте Башҡортостанда Бала хоҡуҡтары буйынса вәкил Лилиә Ғүмәрова. — Балалар — йәмғиәтебеҙҙең иң нескә өлөшө. Шуға күрә улар айырым хоҡуҡтарға эйә.
Йыйылыусылар, тәүге семинар йомғаҡтары балаларҙың һәм балиғ булмаған үҫмерҙәрҙең хоҡуҡтарын яҡлау һәм бойомға ашырыуҙы тәьмин итеүҙә генә түгел, был өлкәлә республика закондарын артабан үҫтереү һәм камиллаштырыуҙа ла ярҙам итәсәк, тип билдәләне.


text:
Раил Сарбаев: "Халыҡ алдындағы бөтә социаль йөкләмәләр үтәлә"
— Башҡортостан Республикаһы Президенты Мортаза Рәхимов күрһәтмәләренә таянып, Хөкүмәт тормош сифаты, төрлө халыҡ ҡатламдарына адреслы, социаль ярҙам, социаль йөкләмәләрҙе мотлаҡ үтәү мәсьәләләренә иғтибарҙы көсәйтте, — тине Хөкүмәт Премьер-министры Раил Сарбаев, БР Хөкүмәтенең «Башҡортостан Республикаһының 2009 йылдағы социаль-иҡтисади үҫеше йомғаҡтары һәм 2010 йылға бурыстар тураһында» темаһына киңәйтелгән ултырышында сығыш яһап.
Ул, үҫеш темптары аҡрынайыуға ҡарамаҫтан, халыҡтың аҡсалата табышы арта, тип билдәләне. 2009 йылда халыҡтың реаль аҡсалата табышы 2,8 процентҡа артты, йән башына аҡсалата табыш 16119 һум тәшкил итте, тип билдәләне.
— Йән башына аҡсалата табыш һәм йәшәү минимумы нисбәте буйынса, республика Рәсәйҙең тәүге ун төбәге иҫәбенә инә, – тине Раил Салих улы.
Ул шулай уҡ, 2009 йылда уртаса айлыҡ эш хаҡы 14 мең 987 һум тәшкил итте, тип билдәләне. Дөйөм республика кимәленә ҡарата мәғарифта, һаулыҡ һаҡлауҙа, коммуналь һәм социаль хеҙмәтләндереүҙәр күрһәтеүҙә, мәҙәниәт һәм спорт өлкәһендә уртаса эш хаҡы артты. Шул уҡ ваҡытта премьер, бюджеттан тыш өлкәлә уртаса айлыҡ эш хаҡы кимәле кәмеүе күҙәтелә, тип билдәләне. Был тенденциялар металлургия производствоһында, транспорт саралары һәм ҡорамалдар производствоһында, ағас эшкәртеүҙә һәм ағастан изделиелар етештереүҙә, төҙөлөштә күҙәтелә.
Шуның менән бәйле премьер, эш биреүселәр үҙ проблемаларын хеҙмәтсәндәр, эшсе көсө хаҡын кәметеү иҫәбенә хәл итергә тейеш түгел, тип айырып билдәләне.


text:
Балаҡатай районында ергә хоҡуҡтарын теркәргә теләүселәрҙең иҫәбе арта
БР буйынса Кадастр палатаһының Балаҡатай районы буйынса территориаль бүлексәһе менән Атарша ауылында граждандарҙың ауыл хужалығы тәғәйенләнешендәге уртаҡ милектәге ер участкаларындағы өлөшөнә хоҡуҡтарын дәүләт теркәүенә күсмә документтар ҡабул итеү ойошторолдо. Башҡортостан буйынса Кадастр палатаһында әйтеүҙәренсә, бындай граждандарҙы ҡабул итеү Балаҡатай районының Атарша ауыл советы ауыл биләмәһе хакимиәте үтенесе буйынса ойошторолған.
Халыҡҡа планлаштырылған документтар ҡабул итеү үткәрелеүе тураһында алдан хәбәр ителгән. Сара башланыуға тораҡ пункттағы пайсыларҙың исемлеге төҙөлгән. Ер участкаларына хоҡуҡтарын теркәргә теләүселәр күп килгән. Дөйөм милекте теркәүгә йәмғеһе 68 документтар пакеты тапшырылған.
Күсмә ҡабул итеү ауыл халҡында ыңғай тәьҫораттар ҡалдырған.


text:
Дәүләт Думаһы депутаты Марсель Йосопов Башҡортостан халҡын ҡабул итте
Дәүләт Думаһы депутаты, Ер мөнәсәбәттәре һәм төҙөлөш буйынса комитет ағзаһы Марсель Йосопов «Берҙәм Рәсәй» партияһы рәйесе Дмитрий Медведевтың Өфөләге Төбәк йәмәғәт ҡабул итеү бүлмәһендә граждандарҙы ҡабул итте.
Балаҡатай районынан бер ҡатын тыуған ауылында мәсет төҙөлөшөн тамамларға ярҙам итеүҙәрен һорап депутатҡа мөрәжәғәт итте. Ауылдаштар үҙҙәре иғәнә йыйып мәсет төҙөй башлаған, әммә тамамларға аҡса етмәй. Әлеге ваҡытта тәҙрәләр ҡуйырға, газ, һыу үткәрергә һәм бинаның эсен биҙәргә кәрәк.
Өфө районында йәшәүсе ир парламентарийға Подымалов ауылында ер участкаһына ҡуртым килешеүен оҙайтырға булышлыҡ итеүҙәрен үтенеп мөрәжәғәт итте. Граждан кәрәкле документтарҙы муниципаль берәмек хакимиәтенә тапшырған, әммә яуап ала алмай.
Бынан тыш, депутатҡа республика муниципаль берәмектәренең яҡташтар активистары һәм Башҡортостандың Силәбе өлкәһендәге тулы хоҡуҡлы вәкиллеге хеҙмәткәрҙәре килде.
Депутат ҡабул итеүгә килгән һәр кешенең проблемалары менән ентекле танышты. Граждандарҙың бөтә мөрәжәғәттәре билдәләнгән ваҡытта ҡараласаҡ һәм кешеләр реаль ярҙам аласаҡ.


text:
Башҡортостандың бөтөн райондарында миҙгелле ауыл хужалығы эштәре штабтары ойошторолған
Башҡортостандың бөтөн 54 районында ла миҙгелле ауыл хужалығы эштәрен үткәреү буйынса штабтар ойошторолдо һәм эшләй башланы. Уларҙы муниципаль район башлыҡтары, ауыл хужалығы идаралыҡтары (бүлектәре) начальниктары етәкләй, штабтар составына баш агрономдар, инженерҙар, иҡтисадсылар ҙа ингән. Әлеге ваҡытта республика аграрийҙары сәсеү эштәрен башлауға техника әҙерләй, орлоҡтарҙы сәсеү кондицияһына еткерә. Сөнки ике айҙан беренсе тракторҙар баҫыуға сығасаҡ, һәм 2011 йылғы сәсеү кампанияһы башланасаҡ.
Хәтерегеҙгә төшөрәбеҙ, Башҡортостанда бер айҙан артыҡ алдағы сәсеү кампанияһына әҙерлек буйынса республика шатбы эшләй. Уны БР Хөкүмәте вице-мэры, Башҡортостандың ауыл хужалығы министры Эрнст Исаев етәкләй. БР Ауыл хужалығы министрлығының матбуғат хеҙмәтенән хәбәр итеүҙәренсә, штаб республиканың ауыл хужалығы тауарҙары етештереүселәрен орлоҡ материалдары, минераль ашламалар, үҫемлектәрҙе һаҡлау саралары, яғыулыҡ-майлау материалдары менән тәьмин итеү буйынса саралар күрә. Яҙғы баҫыу эштәренә йәлеп ителгән хеҙмәткәрҙәр хеҙмәтенә түләү һәм матди дәртләндереү буйынса рекомендациялар биреләсәк.


text:
Фото:
Баш ҡалала Советтар Союзы Геройы Таһир Кусимовтың тыуыуына 105 йыллыҡты билдәләнеләр
Фото:
Өфө Актерҙар йортонда Советтар Союзы Геройы Таһир Кусимовтың тыуыуына 105 йыллыҡҡа арналған хәтер кисәһе үтте.
Геройҙы иҫкә алырға Бөйөк Ватан һуғышы ветерандары, дәүләт һәм йәмәғәт ойошмалары вәкилдәре, Миңлеғәле Шайморатов исемендәге Рәсәй Эске эштәр министрлығы ғәскәрҙәренең махсус тәғәйенләнештәге 29-сы отряды хәрби хеҙмәткәрҙәре, шулай уҡ Таһир Кусимовтың туғандары һәм яҡташтары килгәйне. Ҡунаҡтар араһында 112-се Башҡорт кавалерия дивизияһының Таһим Кусимов етәкселегендәге 275-се кавалерия полкы яугирҙарының балалары, ейәндәре, туғандары булды.
112-се Башҡорт кавалерия дивизияһы музейы хеҙмәткәрҙәре ҡунаҡтарға «Таһир Кусимовтың батырлыҡ һәм дан юлы» исемле фотокүргәҙмә күрһәтте. БР Милли китапханаһы Герой тураһында мәҡәләләр йыйғайны, ә Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты осрашыуҙа ҡатнашыусыларға хәрби тематикаға китаптар тәҡдим итте.
Кисәнең тантаналы өлөшөндә ҡунаҡтарға Таһир Кусимовтың данлы һуғыш юлы, тормошо һәм эшмәкәрлеге тураһында һөйләнеләр. Бөтә сығыш яһаусылар ҙа Советтар Союзы Геройының хәрби кадрҙар әҙерләүҙә ҙур ролен һәм йәштәрҙең патриотик тәрбиә эшендә ғәйәт ҙур өлөшөн баһаланы.
Әбйәлил районы делегацияһы 112-се Башҡорт кавалерия дивизияһы музейына Таһир Кусимов тураһында фотоматериалдар тапшырҙы. Концерт программаһында Геройҙың яҡташтары, Өфө сәнғәт училищеһы, Ленин районының 7-се музыка мәктәбе студенттары сығыш яһаны.
Белешмә. Кусимов Таһир Тайып улы (1909-1986) Башҡортостандың Әбйәлил районында крәҫтиән ғаиләһендә тыуған. Советтар Союзы Геройы, генерал-майор, 16-сы гвардия Чернигов кавалерия дивизияһының 58-се гвардия кавалерия полкы командиры. Ул 1941 йылдың декабрендә Өфөлә 112-се Башҡорт кавалерия дивизияһы итеп ойошторола.


text:
Рөстәм Хәмитов Башҡортостан, Татарстан һәм Яҡутия Фәндәр академиялары етәкселәре менән осраштыФото: Олег Яровиков
Рөстәм Хәмитов Башҡортостан, Татарстан һәм Яҡутия Фәндәр академиялары етәкселәре менән осрашты
Рөстәм Хәмитов Башҡортостан, Татарстан һәм Яҡутия Фәндәр академиялары етәкселәре менән осраштыФото: Олег Яровиков
Дүшәмбе, 11 ноябрҙә, республика Президенты Рөстәм Хәмитов Фәндәр академиялары етәкселәре: Башҡортостандан — Рәмил Бәхтизин, Татарстандан — Әхмәт Мазһаров һәм Саха (Яҡутия) Республикаһынан Игорь Колодезников менән осрашты.
Осрашыу барышында хеҙмәттәшлек йүнәлештәре һәм фәнни эшкәртмәләрҙе сәнәғәт производствоһына индереү алымдары тикшерелде.
Төбәк академияларын һаҡлау һәм нығытыу мәсьәләһе үтә мөһим булып тора. Хәтерегеҙгә төшөрәбеҙ, 2013 йылдың сентябрендә Рәсәй Фәндәр академияһын реформалаштырыу тураһында резонанслы закон ҡабул ителгәйне.
— Күсеү осоро ярайһы уҡ оҙайлы һәм ҡатмарлы буласаҡ. Беҙҙең осрашыу маҡсаты — Рәсәй Академияһы кимәлендә билдәле бер торғонлоҡ күҙәтелгән хәлдә төбәк академияларын үҫтереү буйынса тәҡдимдәр эшкәртеү. Беҙҙең барыбыҙҙың да позициябыҙ оҡшаш. Төбәк академияһы — ул төбәк территорияһында фәнни берләшмәне яҡлау инструменты, — тип билдәләне Рәмил Бәхтизин.
Татарстандан уның коллегаһы Әхмәт Мазһаров, бөгөн, Рәсәй Фәндәр академияһын үҙгәртеп ҡороу шарттарында, республика академияларын нығытырға кәрәк, тип иҫәпләй.
— Өс йүнәлеш өҫтөнлөклө булырға тейеш, — тип иҫәпләй ТР Фәндәр академияһы президенты. — Беренсеһе — был төбәктең тарихы, әҙәбиәте, мәҙәниәте, теле. Икенсеһе — экология проблемалары. Быны беҙ үҙебеҙ хәл итергә тейешбеҙ. Тәбиғәтте һаҡлау мәсьәләләрен бер кем дә беҙҙән яҡшыраҡ өйрәнә һәм хәл итә алмаясаҡ. Өсөнсөһө — беҙҙең ауыр, юғары көкөртлө нефтте эшкәртеү технологияһы. Бында беҙгә көстәрҙе берләштерергә кәрәк
Саха (Яҡутия) Республикаһы Фәндәр академияһы етәксеһе Игорь Колодезников та төбәк фәндәр академияларын һаҡлау һәм үҫтереү тенденцияһын дөрөҫ тип иҫәпләй.
— Беҙҙең төбәк фәндәр академиялары ойошторолған 1990-1991 йылдар бик ҡатмарлы осор булды. Урындағы фәндәр академиялары булыу республикаларыбыҙҙа фәнни потенциалды һаҡлау һәм үҫтереүҙә ҙур роль уйнаны, — тине ғалим. — Беҙҙә фәндәр академиялары араһында хеҙмәттәшлек тураһында договорҙар, республикалар араһында килешеүҙәр бар. Беҙҙә уртаҡлашыр нөктәләр бик күп. Мәҫәлән, гуманитар өлкәлә. Беҙ хәҙер Яҡутия энциклопедия һүҙлеген төҙөү өҫтөндә эш алып барабыҙ. Ә Башҡортостан Республикаһы Фәндәр академияһының был өлкәлә тәжрибәһе бик ҙур. Хәҙер беҙҙең коллективҡа Башҡортостандан коллегалары менән осрашырға кәрәк. Бергә эшләрлек башҡа йүнәлештәр ҙә байтаҡ.
—Татарстан менән беҙҙе республикаға химия, нефтехимия өсөн сеймал килтереү мәсьәләһен тикшереү ҡыҙыҡһындыра. Беҙҙең фән бындай берлектәге эшмәкәрлек варианттары эшкәртеү өсөн нигеҙле аргументтар таба алыр ине, — тине Башҡортостан Президенты. —Якут коллегалары менән беҙ геологик эҙләнеү мәсьәләһен тикшерә алабыҙ.
Һүҙен йомғаҡлап, Рәмил Бәхтизин, иртәгә үк үрҙә телгә алынған республикалар Фәндәр академиялары араһында хеҙмәттәшлек тураһында меморандумға ҡул ҡуйыу планлаштырыла, тип өҫтәне.


text:
Өфөләге беренсе дөйөм ҡала өмәһе 14 апрелгә күсерелде
Көндәрҙең йылыныуы арҡаһында беренсе дөйөм ҡала өмәһе Өфөлә 14 апрелдә үк үткәреләсәк.
Хәтерегеҙгә төшөрәйек, бығаса 21 апрелдә һәм 19 майҙа ике яҙғы өмә үткәреү тураһында хәбәр ителгәйне. Әммә йылы һауа шарттары арҡаһында, баш ҡалала иғлан ителгән территорияларҙы таҙартыу һәм төҙөкләндереү айлығы сиктәрендә планлаштырылған эштәрҙе тиҙләтеү маҡсатында, урамдарҙы һәм ихаталарҙы тәртипкә килтереү буйынса күләмле эштәрҙе бер аҙнаға алдараҡ үткәрергә ҡарар ителде, тип билдәләнеләр Өфө хакимиәтендә.


text:
VI «Городская СРеДа» социаль реклама фестиваленең Гран-прийы «Уфанет» компанияһында
VI «Городская СРеДа» социаль реклама фестивале Гран-прийы «Балалар — беҙҙең киләсәк» балалар байрамы сценарийы өсөн «Уфанет» компанияһына бирелде.
Еңеүсегә награданы БР-ҙың элемтә һәм киң коммуникациялар министры Борис Мелкоедов тапшырҙы. Ул дөйөм алғанда фестивалгә һәм күргәҙмәгә ҡуйылған конкурс эштәре кимәленә юғары баһа бирҙе.
— «Городская СРеДа» социаль реклама фестивале республика сиктәренән сыҡты һәм төбәк-ара сараға әйләнде. Фестиваль идеяһы авторы Марат Ғәзизов хәҙер беҙҙең министрлыҡта эшләгәс, беҙ Башҡортостан Элемтә һәм киң коммуникациялар министрлығының был проектты тормошҡа ашырыуҙа ҡатнашлығы мәсьәләһен ҡарарға әҙербеҙ. Социаль рекламаға ижади ҡарауҙары һәм күргәҙмәлә иң яҡшы эштәр менән танышыуға мөмкинлек өсөн фестивалде ойоштороусоларға рәхмәт, — тине еңеүселәрҙе бүләкләү тантанаһында Борис Мелкоедов.


text:
Башҡортостан бәләкәй һәм урта эшҡыуарлыҡҡа ярҙам итеү өсөн 273 миллион һумдан ашыу субсидия аласаҡ
ӨФӨ, 2016 йыл, 10 март. /«Башинформ» мәғлүмәт агентлығы, Ғәлиә Нәбиева/.
Башҡортостанға бәләкәй һәм урта эшҡыуарлыҡҡа дәүләт ярҙамы күрһәтеү өсөн 273 миллион һумдан ашыу федераль субсидия бүленгән. Рәсәй Хөкүмәте Рәйесе Дмитрий Медведев ошо хаҡтағы бойороҡҡа ҡул ҡуйҙы.
Аҡса «Иҡтисади үҫеш һәм инновациялы иҡтисад» дәүләт программаһы сиктәрендә бирелә. 9,61 миллиард һум күләмендәге субсидиялар Федерация субъекттары бюджеттары араһында бүленгән. Уларҙы крәҫтиән (фермер) хужалыҡтары ла аласаҡ.
Субсидия бүлеү Федерация субъекттарының бәләкәй һәм урта эшҡыуарлыҡты үҫтереүгә йүнәлтелгән дәүләт программаларын һәм муниципаль программаларҙы капиталлаштырыуҙы арттырырға булышлыҡ итергә тейеш. Был финанс ярҙамы күрһәтеләсәк бәләкәй һәм урта бизнес субъекттары даирәһен киңәйтергә мөмкинлек бирәсәк.


text:
Уҙған аҙнала вируслы инфекция менән ауырыусылар һаны Башҡортостанда 20 процентҡа артты
Үткән аҙнала Башҡортостан Республикаһында киҫкен респиратор вируслы инфекция менән 16 меңдән ашыу кеше ауырый башлаған, күпселеге – 14 йәшкә тиклемге балалар. Роспотребнадзорҙың БР буйынса Идаралығының матбуғат хеҙмәте мәғлүмәте буйынса, унан алдағы аҙна менән сағыштырғанда ауырыусылар иҫәбе 20 процентҡа артҡан.
Өфөлә киҫкен вируслы инфекция менән 4,4 меңдән ашыу кеше мөрәжәғәт иткән, шуларҙың 61,5 проценты — 14 йәшкә тиклемге балалар. Шулай ҙа Өфө халҡының киҫкен респиратор вируслы инфекция менән ауырыуы эпидемик сиктән 16 процентҡа түбәнерәк.
Бөгөнгө көндә республикала грипп осрағы теркәлмәгән.
Шул уҡ ваҡытта белгесәр билдәләүенсә, ай аҙағына Башҡортостанда грипҡа ҡаршы 904,9 мең кеше, йәғни республика халҡының 22,3 проценты прививка яһатҡан. Шуларҙан һаулыҡ һаҡлау өлкәһендәге «Һаулыҡ» өҫтөнлөклө милли проекты сиктәрендә 800 мең кешегә, шул иҫәптән 360 мең балаға прививка эшләнгән (пландың 100 проценты). Финанслауҙың өҫтәмә сығанаҡтары иҫәбенә 104,9 мең кеше вакцинацияланған.


text:
Фото:
Ауыл хужалығы йәрминкәләре баш ҡаланың 18 майҙанында үтәсәк
Фото:
Был ял көндәрендә баш ҡаланың 18 майҙанында көҙгө ауыл хужалығы йәрминкәләре үтәсәк. Өфөгә республиканың 40 районынан ауыл халҡы үҙ продукцияһын килтерәсәк.
Йәрминкәләрҙә киң ассортиментта ит, һөт, картуф, йәшелсә, бал, он һәм ярма изделиелары, кондитер изделиелары һәм башҡа төрлө аҙыҡ-түлек тәҡдим ителәсәк.
8 райондан 50-ләп ылау Интернациональ урамы, 139 адресы буйынса “Ауыл хужалығы йәрминкәһе” сауҙа комплексы алдында үҙ продукцияһын ҡала халҡына тәҡдим итәсәк. Серго Орджоникидзе исемендәге Мәҙәниәт йорто алдындағы майҙанға 100 ылау продукция килтерәсәк. Димдә, ҡаланың үҙәк өлөшөндә йәшәүселәр ҙә ҡышҡылыҡҡа запасһыҙ ҡалмаясаҡ. Элекке “Аврора” кинотеатры, Киров урамындағы Профсоюздар йорто, Спорт һарайы алдындағы майҙандар күптән инде көҙгө байлыҡтар менән әүҙем сауҙа итеү урынына әүерелгән.


text:
Өфөлә иҡтисад һәм юриспруденция буйынса республика студент олимпиадалары үтәсәк
6-16 апрелдә Башҡортостан Республикаһы Мәғариф министрлығы “Респект” Хоҡуҡ компанияһы менән берлектә етенсегә юридик һәм иҡтисад республика студент олимпиадаларын үткәрә. Юридик олимпиада РФ Эске эштәр министрлығының Өфө юридик институтында үтәсәк, ә иҡтисад олимпиадаһы Өфө дәүләт иҡтисад һәм сервис академияһы бинаһында ойошторола.
Студенттарҙың ижади һәләттәрен үҫтереү, юриспруденция һәм иҡтисадта уларҙың белем кимәлен күтәреү, һәләтле йәштәрҙе билдәләү, конкурсанттарға үҙҙәрен күрһәтергә мөмкинлек биреү, шулай уҡ республиканың кадрҙар потенциалын формалаштырыу олимпиаданың төп маҡсаттары һанала.
Олимпиадаларҙа Башҡортостан юғары уҡыу йорттарының өс йөҙгә яҡын студенты ҡатнашасаҡ. Жюри составында — юғары уҡыу йорттарының тәжрибәле уҡытыусылары. Жюри рәйестәре булып БР Президенты Хакимиәтенең Дәүләт-хоҡуҡ идаралығы начальнигы Альбина Воробьева һәм БР иҡтисади үҫеш министры, иҡтисад фәндәре докторы Евгений Евтушенко сығыш яһай.
Буласаҡ иҡтисадсылар «Финанс-иҡтисади анализ», «Предприятиелар иҡтисады», «Һалым һәм һалым һалыу» номинацияларында мәсьәләләр үтәргә тейеш. Буласаҡ юристарға «Конституцион хоҡуҡ», «Граждандар хоҡуғы», «Енәйәт эштәре тураһында хоҡуҡ фәне» номинацияларында белемдәрен күрһәтергә кәрәк буласаҡ. Бынан тыш, бар ҡатнашыусылар өсөн "КонсультантПлюс" белешмә-хоҡуҡ системаһын практикала ҡулланыу” номинацияһы мотлаҡ булып ҡала.
Олимпиада еңеүселәре БР Мәғариф министрлығы дипломдары, шулай уҡ “Мәғариф” милли проекты сиктәрендә бүленгән аҡсалата гранттар менән бүләкләнәсәк.
Биш йыл дауамында олимпиадаларҙа ҡатнашыуға эре коммерция һәм йәмәғәт ойошмалары йәлеп ителеүен билдәләп үтеү мөһим, улар еңеүселәргә уникаль мөмкинлек – үҙенең бүлексәләрендә стажировка үтергә хоҡуҡ бирә. Быйыл олимпиада партнерҙары сифатында "Медиалюкс" яуаплылығы сикләнгән йәмғиәте, "Акибанк" асыҡ акционерҙар йәмғиәте, «Уралсиб» банкыһы, "АНКОР" кадрҙар холдингы һәм "АТОН" яуплылығы сикләнгән йәмғиәте сығыш яһай.
Команда иҫәбендә еңеүселәр БР Мәғариф министрлығы дипломдары һәм бүләктәр менән билдәләнәсәк. Олимпиадала ҡатнашҡан студенттарҙың барыһы ла сертификат аласаҡ.


text:
Рөстәм Хәмитов БР Үҙәк һайлау комиссияһы рәйесе Хәйҙәр Вәлиевты Салауат Юлаев ордены менән наградланы
20 мартта Башҡортостан Республикаһы Президенты Рөстәм Хәмитов республика Үҙәк һайлау комиссияһы рәйесе Хәйҙәр Вәлиевҡа юғары награда – Салауат Юлаев орденын тапшырҙы. Наградлау тантанаһы республика Үҙәк һайлау комиссияһы башлығының юбилей көнөндә үтте.
Башҡортостан Үҙәк һайлау комиссияһы рәйесе Хәйҙәр Вәлиевҡа ебәрелгән Республика башлығының Хөкүмәт телеграммаһында былай тиелә: «Хөрмәтле Хәйҙәр Арыҫлан улы! Күркәм юбилейығыҙ – 55 йәшегеҙ тулыу уңайынан ихлас ҡотлайым!
Һеҙҙең профессионализмға, компетентлыҡҡа, юғары ойоштороу һәләтенә эйә булыуығыҙ менән артабан да Башҡортостан Республикаһы Үҙәк һайлау комиссияһы алдында торған яуаплы бурыстарҙы һөҙөмтәле хәл итеүегеҙгә өмөт итәм. Һеҙгә һәм Һеҙҙең яҡындарығыҙға ныҡлы һаулыҡ, именлек, яңы хеҙмәт уңыштары теләйем».


text:
Башҡортостандың Пенсия фондына 72 миллиард һум страховка иғәнәһе ингән Фото: Олег Яровиков
Башҡортостандың Пенсия фондына 72 миллиард һум страховка иғәнәһе ингән
Башҡортостандың Пенсия фондына 72 миллиард һум страховка иғәнәһе ингән Фото: Олег Яровиков
ӨФӨ, 2016 йыл, 14 ғинуар. /«Башинформ» мәғлүмәт агентлығы, Ғәлиә Нәбиева/.
2015 йылда Башҡортостанда Пенсия фондына 72 миллиард һум страховка иғәнәһе ингән. Был уҙған йылғы кимәлдән 2,7 миллиардҡа күберәк. Ведомство керемдәрҙең ыңғай динамикаһын билдәләй. Мотлаҡ медицина страховкалауы фондына 16,3 миллиард һум йүнәлтелгән, был былтырғы күрһәткес менән сағыштырғанда 13,8 процентҡа юғарыраҡ.
Республика керем үҫеше һәм күләме буйынса Волга буйы федераль округында һәм илдә алдынғы урындарҙы биләй. Рәсәй Пенсия фонды Башҡортостан бүлексәһенең матбуғат хеҙмәтендә аңлатыуҙарынса, яғыулыҡ сәнәғәте, химия һәм нефть химияһы, электр энергетикаһы, машиналар эшләү, транспорт ойошмалары, һаулыҡ һаҡлау һәм мәғариф учреждениеларынан керем күберәк инә.
2016 йылдың 1 ғинуарынан башланған эш биреүселәрҙән отчет ҡабул итеү тамамланғас, страховка иғәнәләренең суммаһы эшләүсе граждандарҙың шәхси иҫәбенә теркәләсәк.


text:
Өфөлә федераль оториноларингология үҙәге филиалы асылды
Республика балалар клиник дауаханаһының һәм 21-се ҡала клиник дауаханаһының лор бүлексәләре базаһында «Фәнни-клиник оториноларингология үҙәге» федераль дәүләт учреждениеһының Өфө филиалы эшләй башланы.
Филиал директоры Әдип Мөҡминов хәбәр итеүенсә, филиалды асыу юғары технологиялы медицина ярҙамын бөтәһе лә ала алһын өсөн эшләнә – хәҙер үҙәктә республика ғына түгел, күрше төбәктәр халҡы ла дауалана аласаҡ. Элек бындай хирургик операциялар Мәскәү һәм Санкт-Петербург клиникаларында ғына үткәрелә инде.
— Беҙҙең үҙәккә насар ишеткән балаларға кохлеар имплантация буйынса операция үткәреүгә 11 квота бүленде, — тине Әдип Сәхиулла улы. – Финанслау федераль бюджет средстволары иҫәбенә башҡарыласаҡ. Был аҙнала республиканан – алты һәм Рәсәйҙең башҡа төбәктәренән биш балаға операция яһаласаҡ. Пациенттарҙың йәше – ике йәштән биш йәшкә тиклем.
Бөгөн генә Өфө һәм Мәскәү белгестәренән торған врачтар бригадаһы өс операция яһаны.
Кесе йома, 10 декабрҙә, Өфөгә Фәнни-клиник оториноларингология үҙәге директоры Николай Дайхес килеүе көтөлә.


text:
Торлаҡ-коммуналь хужалыҡ тарифы үҫешен компенсациялауға адреслы социаль түләүҙәрҙе Башҡортостанда барлыҡ теләүселәр аласаҡ
Торлаҡ-коммуналь хужалыҡ тарифы үҫешен компенсациялаусы адреслы социаль түләүҙәргә Башҡортостан бюджетынан 500 миллион һум бүленә. Компенсацияны Халыҡҡа социаль ярҙам күрһәтеүсе республика үҙәге филиалдарына йәки күп функциялы үҙәктәргә ғариза менән мөрәжәғәт итеүсе бөтәһе лә аласаҡ. БР Хөкүмәтенең тейешле ҡарары йома рәсми хоҡуҡи мәғлүмәт интернет-порталында баҫылды. Ул 10 көндән көсөнә инә.
Адреслы социаль түләүҙәр — коммуналь түләүҙәр өсөн уртаҡ түләүҙәре 2013 йылдың июне менән сағыштырмаса 12 проценттан ашҡан бөтәһенә лә тейеш. Мотлаҡ шарт: торлаҡ һәм коммуналь хеҙмәт өсөн түләү буйынса түләйһе бурыстарҙың булмауы.
Бөтә адреслы социаль түләүҙәр алыусыларға 1 ғинуарҙан алып компенсация билдәләнәсәк. Шул уҡ ваҡытта, заявканың йыл беренсе яртыһы дауамында ҡасан бирелеүе, ғинуарҙамы йәки июндәме, мөһим түгел. Адреслы социаль түләүҙәр торлаҡ-коммуналь хеҙмәттәрен түләү буйынса тура айырым кеше иҫәбенә күсереләсәк.
Ғариза яҙыусынан, ғаризанан тыш, паспорт күсермәһе, торлаҡҡа эйә булыулығын йәки ҡулланыуға хоҡуҡлығын раҫлаусы документтар күсермәһе (әгәр улар нотариаль раҫланмаһа, үҙең менән оригиналын алыу мотлаҡ), һуңғы айға торлаҡ-коммуналь хеҙмәттәр өсөн түләүҙәр тураһында документтар күсермәһе, иҫәп йәки банк картаһы иҫәбен асыу тураһында килешеү күсермәһе кәрәк.
Бер гражданға бер генә адреслы социаль түләүҙе рәсмиләштерергә була.
Адреслы социаль түләүҙәрҙе тулы күләмдә торлаҡ-коммуналь хеҙмәттәрен түләүгә ай һайын компенсация йәки субсидия алыусы граждандар алай ала. Һүҙ коммуналь хеҙмәт өсөн түләүҙәре ғаилә ағзалары килеменең 20 процентынан юғарыраҡ булғандар тураһында бара. Йәғни, бюджет компенсацияларын граждандар бер үк ваҡытта ике сәбәп буйынса аласаҡ.
БР Хеҙмәт һәм халыҡты социаль яҡлау министрлығында ажиотажды көтмәйҙәр.
Халыҡҡа социаль ярҙам күрһәтеүсе республика үҙәге филиалдары һәм уларҙың бүлектәренең адрестары БР Хеҙмәт министрлығы сайтында бирелгән. Унда шулай уҡ ҡыҙыу линия телефондары яҙылған, уның буйынса адреслы социаль түләүҙе башҡарыуға ҡағылышлы төрлө һорауҙарға квалификациялы яуаптар алып була.
Өфө хакимиәтенән хәбәр итеүҙәренсә, Өфөлә ғариза биреүселәрҙе шулай уҡ Берҙәм иҫәп-касса үҙәге бүлексәләрендә ҡабул итәсәктәр.


text:
Аҡ әнис
Аҡ әнис (урыҫ. Тмин, лат. Cárum) — сатыр һымаҡтар ғаиләһенә ҡараған үҫемлек заты.
Ҡылыҡһырлама[үҙгәртергә | вики-тексты үҙгәртергә]
Яҡынса 30 төрө билдәле, Евразияла, Африкала һәм Төньяҡ Америкала таралған. Башҡортостанда ябай А.ә. үҫә. Күп йәки ике йыллыҡ үлән. Тәүге йылда итләс тамыр һәм тамыр яны япраҡтары розеткаһы барлыҡҡа килә, 2‑се йылына һабаҡ үҫешә. Һабағы ҡыуыш, яланғас, уртаһынан алып тармаҡлы, бейеклеге 20—40 см. Япрағы ике, өс тапҡыр ҡауырһын һымаҡ теленгән, һабаҡтың өҫкө өлөшөндәгеһе — үҫешкән йәймәле, ҡыҫҡа һаплы, осондағыһы — ҡыяҡ-ланцет формаһында; аҫтағыһы — оҙон һаплы. Сәскәһе аҡ йәки алһыу, төргәкһеҙ ҡатмарлы сатырға йыйылған. Май—июлдә сәскә ата. Емеше — эленеп тороусы емешлек, июнь—августа өлгөрә.
Таралыуы[үҙгәртергә | вики-тексты үҙгәртергә]
Туғайҙарҙа, йылға-күл буйҙарында, урман аҡландарында, юл эргәһендә, болонда, аҡланда, урман ситендә, юл буйында, ауыл тирәһендә үҫә; Башҡортостандың бар район биләмәләрендә лә таралған. Европа һәм Азияның уртаса климат зонаһында таралған. Башҡортостандың төрлө райондарында осратырға мөмкин.
Файҙаланылыуы[үҙгәртергә | вики-тексты үҙгәртергә]
Баллы үҫемлек, дарыу үҫемлеге. Составында С витамины, флавоноидтар, эфир майҙары һ.б. бар, парфюмерияла, ликёр-араҡы сәнәғәтендә, аҙыҡ-түлек сәнәғәтендә ҡулланыла.сатыр сәскәлеләр ғаиләһенән ике йыллыҡ үлән. Тәмләткес итеп ҡулланыла.
Әҙәбиәт[үҙгәртергә | вики-тексты үҙгәртергә]
- Флора СССР. В 30-ти томах / Главный редактор и редактор тома акад. В. Л. Комаров — М.—Л.: Издательство Академии Наук СССР, 1935. — Т. IV. — С. 456—467. — 760 с. — 5175 экз. (урыҫ.)
- Ғүмәров В.З. Тыуған яҡтың шифалы үҫәмлектәре. —Өфө: Башҡортостан китап нәшриәте, 1996. -160 б. ISBN 5-295-01499-1


text:
Шаран районында урындағы телевидение эшләй башлаясаҡ
Кесаҙна, 3 мартта, Шаран районы тарихында тәүге тапҡыр урындағы телевидениеның тапшырыуы эфирға сығасаҡ. Уны төбәктең БЮТ каналы ышаныслы тотҡан бөтөн тораҡ пункттарында ла ҡарай аласаҡтар. «Шаран телевидениеһы» яуаплылығы сикләнгән йәмғиәте журналистары райондың төрлө тораҡ пункттарында предприятиелар, ауылдарҙа йәшәгән, уҡыған, эшләгән кешеләр тураһында сюжеттар блогы төшөргән. Сигнал тапшырыу өсөн Шаран ауылындағы телевышкала махсус ҡорамал урынлаштырылған.
Район хакимиәтенән хәбәр итеүҙәренсә, тәүге осорҙа телетапшырыуҙар аҙнаһына бер тапҡыр сығарыласаҡ. Әлеге ваҡытта икенсе эфир – «Диалог» программаһы әҙерләнә.


text:
Фото:
“Китап” нәшриәтендә яңы терминологик һүҙлектәр сыҡты
Фото:
Зәйнәб Биишева исемендәге “Китап” нәшриәте уҡыу-методик һәм белешмә әҙәбиәт сығарыуҙы дауам итә. Күптән түгел бында белгестәр, шулай уҡ студенттар һәм уҡыусылар өсөн тәғәйенләнгән дүрт терминологик һүҙлек сыҡты.
Гәүһәр Зәйнуллина әҙерләгән “Физик тәрбиә һәм спорт буйынса урыҫса-башҡортса, башҡортса-урыҫса терминологик һүҙлеккә 2000-дән ашыу лексик берәмек ингән. Һүҙлек башҡорт мәктәптәре, гимназиялары һәм колледждарының физкультура уҡытыусылары, шулай уҡ юғары уҡыу йорттары һәм техникум студенттары өсөн тәғәйенләнгән.
Вафа Сөләймәнов менән Зиннур Сиразетдинов “Астрономия буйынса урыҫса-башҡортса терминдар һүҙлеге” әҙерләгән, уға астрономия һәм астрофизика буйынса 2000-дән ашыу терминдар һәм төшөнсәләр индерелгән. Һүҙлек уҡытыусылар, урта мәктәптәрҙең өлкән синыф уҡыусылары, техникумдар һәм вуздар студенттары, тәржемәселәр һәм хәҙерге астрономия фәне проблемалары менән ҡыҙыҡһынған уҡыусылар даирәһе өсөн тәғәйенләнгән.
Республикала тәүге тапҡыр “Мәҙәниәт хеҙмәткәрҙәре өсөн урыҫса-башҡортса, башҡортса-урыҫса һүҙлек” төҙөлдө. Уның авторы – Нәсимә Суфьянова. Ә Булат Абдулбаныев “Башҡорт һәм урыҫ телдәрендә музыкаль терминдар һүҙлеге төҙөнө.


text:
Республикала планлаштырылған майҙандарҙың 95 процентында иген сәселгән
Башҡортостандағы иген баҫыуҙарының 95 проценты сәселде, тип хәбәр иттеләр БР Ауыл хужалығы министрлығының матбуғат хеҙмәтендә. Былтыр был датаға ҡарата ауыл эшсәндәре планлаштырылған майҙандарҙың 74 процентында ғына иген һәм ҡуҙаҡлы иген культураларын сәсеп өлгөргәйне. Төп ауыл хужалығы культуралары йәмғеһе 1,148 млн гектарҙа сәселгән.
Яҙғы сәсеүҙе 30 райондың ауыл хужалығы предприятиелары тулыһынса тамамлаған. Ошо уҡ мәлдә ике муниципалитет — Күгәрсен һәм Ейәнсура райондары планды 10 процентҡа арттырып үтәгән.
Параллель рәүештә техник культуралар сәсеү ҙә ахырына яҡынлаша. Көнбағыш сәсеүҙе республика аграрийҙары тулыһынса атҡарып сыҡҡан. Шәкәр сөгөлдөрө лә һуңғы гектарҙарҙа сәселә. Был культура 50 мең гектарҙан ашыу майҙанды биләй.
Әле ауыл эшсәндәре сәсеү агрегаттарын йылы яратыусы культураларға күсерә. Республика баҫыуҙарында дәррәү кукуруз сәсеүгә сыҡтылар. 16 майға 23455 гектарҙа кукуруз сәселгән. Был – планлаштырылғандың дүрттән бер өлөшө.
Яҙғы сәсеү Башҡортостанда майҙандарҙың 87 процентында үткәрелгән.


text:
Дәүләт Думаһы һайлау закондары буйынса комиссия төҙөйәсәк
Дәүләт Думаһы Рәйесе Борис Грызлов, Дәүләт Думаһы яҡын араларҙа һайлауҙар һәм референдумдар әҙерләгәндә һәм үткәргәндә РФ һайлау закондарын ҡулланыу практикаһын өйрәнеү буйынса парламент комиссияһын төҙөйәсәк, тип хәбәр итте.
Спикер ҡушыуынса комиссия ойоштороу буйынса тәҡдимдәрҙе Конституция закондары һәм дәүләт ҡоролошо буйынса комитет эшкәрткән. Был оппозиция фракциялары — КПРФ һәм ЛДПР — вәкилдәре 11 октябрҙәге һайлауҙар алдынан Рәсәйҙең ҡайһы бер субъекттарында һайлау кампанияларын ойоштороу һәм үткәреү айҡанлы дәғүәләр белдергәндән һуң шулай ҡарар ителгән.
Борис Грызлов, "Берҙәм Рәсәй" фракцияһы ағзаһы Николай Гончар етәкселегендәге бындай комиссия Дәүләт Думаһының уҙған саҡырылышында һөҙөмтәле эшләне, шуға күрә ҡайтанан ошо депутат кандидатураһын тәҡдим итеү маҡсатҡа ярашлы булыр, тип ҡарар итте. Комиссия составына 10-11 депутат инәсәк.


text:
Республикала 390 миллиард һум суммаға өҫтөнлөклө проекттар тормошҡа ашырыла
Башҡортостанда яҡынса 390 миллиард һум суммаға 70-кә яҡын ҙур инвестиция проекты тормошҡа ашырыла. Улар ярҙамында төбәктә 2020 йылға тиклем 40 меңгә яҡын яңы эш урыны булдырыласаҡ. Бындай мәғлүмәт менән, республика парламентарийҙары алдында БР Хөкүмәтенең 2012 йылдағы эшмәкәрлеге тураһында отчет менән сығыш яһап, Башҡортостан Президенты таныштырҙы.
Үткән йылда производстволарҙы яңыртыуға йүнәлтелгән бер нисә проект тормошҡа ашырылды. «Газпром нефтехим Салауат» компанияһында 12 миллиард һумдан ашыу суммаға яңы етештереү объекттары файҙаланыуға тапшырылды. «Салауатбыяла» компанияһы энергияны һаҡсыл ҡулланыусы быяла етештереүгә бер миллиард һумдан ашыу аҡса йүнәлтте. Оҙаҡламай Баймаҡ ҡойоу-механика заводында ҡорос ҡойоу цехы сафҡа индереләсәк.
Бынан тыш, республикала Бразилияның «Marcopolo» концерны менән берлектә Нефтекама заводы нигеҙендә бәләкәй класлы автобустар етештерелә башлаясаҡ. Вертолет двигателдәре өсөн комплектлаусы изделиелар етештереүҙе ойоштороу өсөн Өфө моторҙар эшләү производство берекмәһе техник яҡтан ҡайтанан йыһазландырыла.
Ишембайҙың «Витязь» машианалар эшләү компанияһында Рәсәй менән Ҡытайҙың «Хунхуа БДБ» компанияһы менән берлектә 2015 йыл аҙағынаса нефть һәм газ ятҡылыҡтарын тикшереү һәм үҙләштереү өсөн быраулау ҡоролмаларын етештереү буйынса предприятие асыу планлаштырыла. Етештереү күләме йылына яҡынса туғыҙ миллиард һум тәшкил итәсәк.
Хөкүмәт эшмәкәрлегендә инвестициялар йәлеп итеүгә төп урын бирелә. Үткән йылда республика Хөкүмәте «Интер РАО ЕЭС» һәм «ПЭТ-Технолоджи» компаниялары, Рәсәй туранан-тура инвестициялар фонды менән хеҙмәттәшлек итеү тураһында килешеүҙәр төҙөнө. Австрияның «Kronospan Holdings East Limited» компанияһы менән урман сәнәғәте комплексын үҫтереүгә йүнәлтелгән проектты тормошҡа ашырыу буйынса килешеүгә ҡул ҡуйылды. Республика Төркиә, Бразилия, Германия, Чехия, Франция инвесторҙары менән уңышлы хеҙмәттәшлек итә.


text:
Юрист студенттар өсөн Өфөлә брейн-ринг үткәрелә
БР юғары уҡыу йорттарының юрист һөнәре буйынса белем алыусы студенттары араһында 22 майҙа Өфөлә Башҡорт дәүләт университетының Хоҡуҡ институты базаһында юридик брейн-ринг үтәсәк.
"Башинформ" агентлығына Рәсәй йәш ғалимдары ойошмаһының БР буйынса төбәк бүлексәһенән хәбәр итеүҙәренсә, был сара һәләтле юрист-студенттарҙы асыҡлау, дәүләт һәм хоҡуҡ теорияһы, конституцион хоҡуҡ, енәйәт буйынса хоҡуҡтар һәм енәйәт процесы, Рәсәй Федерацияһы гражданы хоҡуғы һәм процесы буйынса уларҙың белемдәрен тикшереү маҡсатында үткәрелә.
Ярыштарҙа ҡатнашыу өсөн командаға капитан һәм команда ағзалары (4-6 кеше) тураһында мәғлүмәт (Исем-шәрифе, уҡыған курсы) менән заявканы 10 майға тиклем 8(347)252-71-63 факсына йәки 13101980 mail.ru электрон адресҡа ебәрергә кәрәк. Һәр уҡыу йортонан икешәр команда ҡатнаша ала.
Тулыраҡ мәғлүмәт www.bash.rosmu.ru сайтында күрһәтелгән.


text:
Фото:
Башҡортостан «ГЛОНАСС навигация-мәғлүмәт системалары» менән хеҙмәттәшлек тураһында килешеүгә ҡул ҡуйҙы
Фото:
Башҡортостан навигация эшмәкәрлеге өлкәһендәге «ГЛОНАСС навигация-мәғлүмәт системалары» федераль селтәр операторы менән стратегик хеҙмәттәшлек тураһында килешеү төҙөнө. Республика Президенты Рөстәм Хәмитов алдында килешеүгә Башҡортостан Хөкүмәте Премьер-министры Азамат Илембәтов һәм «Навигация-мәғлүмәт системалары» асыҡ акционерҙар йәмғиәтенең генераль директоры Александр Гурко ҡул ҡуйҙы.
Александр Гурко һүҙҙәренсә, төбәк менән бындай килешеүгә ҡул ҡуйыу компания тарихында беренсе тапҡыр.
— Беҙ, ҡағиҙә булараҡ, бындай ысулды ҡулланмайбыҙ, — тине ул. — Әммә был осраҡта бындай хеҙмәттәшлек ГЛОНАСС технологияларын индереү өсөн үрнәк-күрһәтмә полигонын булдырырға мөмкинлек бирер, артабан был тәжрибәне башҡа төбәктәр ҙә үҙҙәрендә файҙалана алыр, тип ышанабыҙ. Шуға ла Башҡортостанды стратегик партнерыбыҙ итеп ҡабул итәбеҙ.
Рөстәм Хәмитов менән осрашыуҙа «ГЛОНАСС навигация-мәғлүмәт системалары» етәкселеге вәкилдәре йыһан навигация системаларын Башҡортостан территорияһында ҡулланылышҡа индереү юлдарын тикшерҙе. Яңы төҙөлгән килешеү республика һәм төбәк-ара әһәмиәттәге бер нисә эре проектты күҙ уңында тота. Дөйөм файҙаланыуҙағы юлдарҙа 12 тонналыҡ автомобилдәр өсөн түләүле системаны ҡулланыуға индереү, Өфө ҡалаһы өсөн интеллектуаль транспорт системаһын индереү, шулай уҡ Рәсәй юлдарында үлем һәм имгәнеүҙәрҙе кәметеүгә йүнәлтелгән «ЭРА-ГЛОНАСС» кеүек ҙур проектты үҫтереү ҙә улар араһында. Ул автотранспорт сараларын ГЛОНАСС-тың юлдаш навигация-коммуникация ҡоролмалары менән йыһазландырыуҙы күҙ уңында тота. Авария булғанда транспорт сараһы тураһындағы мәғлүмәт, уның теүәл координаталары менән бергә, автоматик рәүештә системаның диспетчер пунктына тапшырыла. Водитель менән бәйләнешкә инеп, аварияның раҫланыуын ишеткәс, диспетчер тейешле хеҙмәттәрҙең эшен ойоштора.
Рөстәм Хәмитов фекеренсә, транспорт өлкәһендә ГЛОНАСС-ты индереү буйынса тәҡдим ителгән проекттарҙан тыш, Башҡортостандың ауыл хужалығында ла навигация юлдаш технологияларын ҡулланыуҙың бик яҡшы перспективалары бар.
— Беҙҙә ауыл хужалығы техникаһы паркы ярайһы ҙур һәм уның байтаҡ өлөшө (80% самаһы) дүрт эре машина-технология станцияларының балансында тора, — тине республика Президенты. — Бында ГЛОНАСС-ты ҡулланыуға индереүҙән ғәйәт ҙур файҙа булыуы ихтимал.


text:
Республика ҡала һәм район хакимиәт башлыҡтарының семинары тамамландыФото: Андрей Старостин
Республика ҡала һәм район хакимиәт башлыҡтарының семинары тамамланды
Республика ҡала һәм район хакимиәт башлыҡтарының семинары тамамландыФото: Андрей Старостин
Өфөлә үткән, урындағы үҙидара һөҙөмтәлелеген күтәреү мәсьәләләренә арналған биш көнлөк семинарҙа ҡатнашыусы Башҡортостан муниципаль райондары һәм ҡала округтары хакимиәт башлыҡтары үҙ квалификацияһын күтәреү курстары үтеүе тураһында танытмалар алды.
Уларҙы тапшырып, БР Президенты ҡарамағындағы Башҡортостан дәүләт хеҙмәте һәм идара итеү академияһы ректоры Мансур Әйүпов, семинарҙа ҡатнашыусыларға йомғаҡлау тесты үткәреү уларҙың юғары белем кимәлен, профессионализмын күрһәтте, тип билдәләне.
Семинарға йомғаҡ яһап, БР Хөкүмәте Премьер-министры Раил Сарбаев республика, уның муниципаль берәмектәре алдында торған төп бурыстарға баҫым яһаны.
Уларҙың береһе – Бөйөк Ватан һуғышында Еңеүҙең 65 йыллығын байрам итеүҙе юғары кимәлдә үткәреү, ветерандарҙы торлаҡ менән тәьмин итеүгә ҙур иғтибар бүлеү.
Беҙҙең алда ябай булмаған йыл – Республика йылы тора, — тип билдәләне Раил Сарбаев. – Был 20 йыл – ижад, Президентыбыҙ Мортаза Ғөбәйҙулла улы Рәхимовтың ал-ял белмәй, отпускыһыҙ эшләү йылдары. Беҙ тупланған иҡтисади потенциалды ғына түгел, шулай уҡ республикала һалынған һәм башлыса һеҙгә, урындағы власҡа бәйле булған социаль-психологик климатты ла һаҡларға тейешбеҙ.
Раил Сарбаев ҡала һәм район хакимиәттәре башлыҡтарына һаулыҡ-таҙалыҡ, Башҡортостандың күп милләтле халҡы именлеге хаҡына эштәрендә уңыштар теләне.


text:
Фото:
Төбәк етәксеһе Иҫке Собханғол ауылында мәктәпте яңыртып ҡорорға ҡушты
Фото:
Бөрйән районы буйынса эш сәфәре барышында Башҡортостан Президенты Рөстәм Хәмитов Иҫке Собханғол ауылының урта дөйөм белем биреү мәктәбендә булды. Республика башлығы химия һәм информатика дәрестәрендә булды, тип хәбәр иттеләр БР Президентының матбуғат хеҙмәтенән.
Химия кабинетында уҡыусылар республика етәксеһенә электрон микролаборатория мөмкинлектәрен күрһәтте. Уның менән химик иретмәләр һәм берләшмәләр параметрҙарын билдәләп була. Кабинет уҡыусыларға тест үткәреү өсөн интерактив система менән йыһазландырылған. Белем сифатын баһалау процесын республика етәксеһе ҡарай алды.
Информатика класында Рөстәм Хәмитов Интернет тиҙлеге менән ҡыҙыҡһынды. Секундына 2 мегабит тәшкил итеүе асыҡланды, уҡыусылар талаптарына ул тулыһынса тап килә. Информатика уҡытыусыһы Рөстәм Вәлиуллин Президентҡа электрон журналды күрһәтте. Уның менән уҡыусыларҙың дәрескә йөрөү һәм өлгәшеү статистикаһын алып барыу еңелерәк. Әкренләп электрон форма ғәҙәти ҡағыҙ журналын алмаштыра аласаҡ. Бигерәк тә, документтар рәсми рәүештә үҙ статусы буйынса тиңләштерелгән.
Мәктәптә йыһазландырылған бер юлы ике информатика кабинеты бар. Икенсеһендә республика башлығына төрлө мәктәп дисциплиналары буйынса электрон методик әсбаптар күрһәттеләр. Уҡыу йортонда «Үҫеш» программаһы индерелгән. Интеллектуаль продукт республиканың Мәғарифты үҫтереү институты менән әҙерләнгән. Был дистанцион программа уҡыусыларҙы Дәүләт йомғаҡ аттестацияһын һәм Берҙәм дәүләт имтихандарына уңышлы тапшырырға әҙерләү өсөн.
Мәктәпте ҡараған саҡта 575 урынлыҡ яңы уҡыу корпусы һәм 120 балаға интернат төҙөү менән бинаны реконструкциялау проекты тикшерелде. Әлеге ваҡытта уҡыусылар ҡыҫынҡы шарттарҙа шөғөлләнә. Төҙөлөштө 2014 йылдан алып 2016 йылға тиклем алып барыу күҙаллана.
Рөстәм Хәмитов реконструкциялау буйынса эште быйыл уҡ башларға йөкләмә бирҙе. Сөнки уҡыусылар һаны районда даими рәүештә арта. Муниципалитет тыуым күрһәткестәре буйынса төбәктә беренселектә тота. Шулай, әгәр быйыл мәктәпкә 600 тирәһе бала йөрөһә, 2015 йылда был һан 731 кешегә тиклем артасаҡ.


text:
Сибайҙа Йәштәр эшҡыуарлығы мәктәбе эшләй башланы
Сибай йәштәренә БР Йәштәр сәйәсәте, спорт һәм туризм министрлығы ойошторған Йәштәр эшҡыуарлығы мәктәбендә өҫтәмә белем алыу мөмкинлеге тыуҙы. Унда уҡыу хәҙерге баҙар иҡтисады шарттарында йәштәрҙең эшлекле әүҙемлегенә һәм эшҡыуарлыҡ эшмәкәрлегендә һөнәри йүнәлеш алыуына булышлыҡ итәсәк. Унда студенттар ғына түгел, 2008 йылдан Сибайҙа эшләп килгән бизнес-инкубаторҙың йәш, перспективалы эшҡыуарҙары ла уҡый ала.
Йәштәр эшҡыуарлығы мәктәбен ойоштороу тәжрибәһе Нефтекамала, Октябрьскийҙа, Күмертауҙа, Ишембайҙа, Туймазыла һәм Өфөлә лә бар. Йыл аҙағына тиклем республика буйынса тағы 10 ошондай курстар асыу планлаштырылған.
Мәктәптә Өфө дәүләт иҡтисад һәм сервис академияһы уҡытыусылары етәкселегендә ҡыҫҡа ваҡытта, йәғни өс аҙнала, йәштәр бизнес-планлаштырыу нигеҙҙәренә, бизнесты ойоштороу тәртибенә, документация алып барыуға һәм башҡа эштәргә өйрәнәсәк.


text:
Йылҡысылыҡ
Йылҡысылыҡ — малсылыҡтың бер тармағы. Ул йылҡы малы үрсетеү менән шөғөлләнә. Башҡортостанда йылҡысылыҡ менән бик әүҙем шөғөлләнәләр. Өфөлә, Мәләүездә, Баймаҡта һәм тағы ла бер нисә йылҡы үрсетеү хужалығы бар. Унда шулай уҡ диетик йылҡы ите, шифалы эсемлек ҡымыҙ әҙерләнә.
Йөкмәткеһе
Башҡорттар һәм йылҡысылыҡ[үҙгәртергә | вики-тексты үҙгәртергә]
Йылҡысылыҡ - борондан ҡалған, матди мәҙәниәтебеҙҙең ҙур өлөшөн тәшкил иткән тармаҡ. Башҡорттар биләгән ер үҙе үк йылҡысылыҡ өсөн уңайлы булған. Сәскәле болондар, ҡылғанлы далалар, ҡарҙан иң тәү әрселә торған түмәләсле яландар, ҡыш көндәре ышыҡланыу өсөн ҡалын урмандар йылҡысылыҡты үҫтереү өсөн бигерәк тә ыңғай шарттар тыуҙырған. Шуғалыр ҙа башҡорттар борон-борондан йылҡысылыҡ менән шөғөлләнгән. Атһыҙ башҡорт булмаған. Ҡайһы бер сығанаҡтарға ҡарағанда, 20-се быуатҡа хәтле башҡорттар йылҡыһыҙ йәшәмәгәндәр. Иң ярлы һаналған башҡорттоң да 15-ләп аты булған.
Башҡорт тормошон өйрәнеүсе И.Г.Георгиҙың яҙмаларында күрһәтелгәнсә, 18-се быуат аҙағында иң ябай башҡорттоң да 30-50 аты булған, күптәренең 500 башҡа еткән, байҙарҙың 1000, ҡайһыларының 2000 һәм унан да күберәк булған.
Башҡорттарҙа башлыса ат өс йүнәлештә аҫыралған. Иң беренсе, әлбиттә ау өсөн. Улар айырым тотолған, өйөрҙәге иң етеҙ, йылдам аттар һайлап алынып, махсус рәүештә тәрбиәләнгән. Икенсе йүнәлеш: эш аттары.
Өсөнсөһө ит һәм һөт өсөн. Бейә һөтөнән шифалы эсемлек - ҡымыҙ яһалған. Итненән ҡаҙы әҙерләнгән.
Хәҙерге Башҡортостанда йылҡысылыҡ[үҙгәртергә | вики-тексты үҙгәртергә]
Башҡорт халҡының тарихы, ғөмүмән, йәшәйеше ат менән айырылғыһыҙ бәйләнгән. Ат кешене борон-борондан туйындырған, кейендергән, яуҙарҙа һаҡлаған. Ә инде бөгөнгө көндә йылҡысылыҡты үҫтереүгә ихтыяж бермә-бер үҫә. Әлеге ваҡытта Башҡортостан аттар һаны буйынса Рәсәйҙең башҡа төбәктәре араһында беренсе урынды алып тора. Тоҡомло аттар үрсетеү, йылҡы ите, ҡымыҙ етештереү агросәнәғәт комплексының өҫтөнлөклө йүнәлештәренең береһенә әүерелде. Әйтәйек, 2006 – 2009 йылдарҙа аттар һаны ун процентҡа артҡан һәм ағымдағы йыл башына уларҙың һаны 136,9 мең баш иҫәпләнә. Былтыр республика буйынса 22398 центнер ҡымыҙ етештерелгән. 2009 йыл менән сағыштырғанда, йылҡы ите етештереү 4,7 процентҡа артҡан. «Өфө» дәүләт завод ат һарайы дәүләт учреждениеһы республикала йылҡысылыҡ өлкәһендә өлгәшкән уңыштарҙа әһәмиәтле урын биләй. Уның төп эшмәкәрлеге аттар һанын арттырыуға, уларҙың тоҡом сифатын яҡшыртыуға, продуктлы йылҡысылыҡҡа ирешеү маҡсатына йүнәлтелгән. Ул йылҡысылыҡ менән шөғөлләнеүсе хужалыҡтарға методик һәм практик ярҙам күрһәтеү үҙәге лә. Башҡорт аты хаҡлы рәүештә иғтибар үҙәгендә тора. Халыҡтың үҙенсәлекле селекцияһы һәм ҡырыҫ тәбиғи шарттарҙа һайланыш һөҙөмтәһендә быуаттар төпкөлөнән беҙҙең көнгәсә килеп еткән тоҡом ул. Башҡорт аттары юғары үрсем, күп һөт һәм ит биреү, ифрат ҙур эш һәләтенә эйә. Улар шулай уҡ талымһыҙ, сыҙамлы, йыл әйләнәһенә көтөүлектә йөрөп тә үҙен туйындыра ала. Был тоҡом аттар иҡтисади яҡтан бик файҙалы. Һауыу осоронда 4 – 8 килограмм, айырым бейәләр 15 – 18 килограмға тиклем һөт бирә. Ә ит сығышы 50 – 54 процент тәшкил итә.
Хисаплау динамикаһы[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Ливанова Т. К., Ливанова М. А. Всё о лошади. — М.: АСТ-ПРЕСС СКД, 2002. — 384 с.: ил. — (Серия «1000 советов»).
- «Халҡыбыҙ кеүек талымһыҙ ул башҡорт аты», "Йәшлек" 8-01-2011,
- «Башҡорт аты-тормош ҡото», "Йәшлек" 22-03-2011


text:
Хәйбулла районында балалар баҡсаһы төҙөлә башланы
Хәйбулла районының Акъяр ауылында 240 урынлыҡ балалар баҡсаһы төҙөлә башланы. Әле подрядсы нигеҙ соҡорон ҡаҙырға әҙерлек эштәре алып бара, тип хәбәр итә район хакимиәтенең мәғлүмәт-аналитика бүлеге.
Балалар баҡсаһы «Төньяҡ-көнсығыш» биҫтәһендә урынлашасаҡ. Төҙөлөш урыны юҡҡа бында һайланмаған: киләсәктә тап ошо биҫтә әүҙем үҫешәсәк. Раҫланған техник характеристикаларға ярашлы, мәктәпкәсә белем биреү учреждениеһы уңайлы, матур, йылы булырға оҡшаған: киң төркөмдәр, музыка һәм спорт залдары ҡаралған. Ярҙамсы һәм техник биналарҙы тейешле бар нәмә менән йыһазландырыу планлаштырыла. Балалар баҡсаһы төҙөлөшө республика бюджеты средстволары иҫәбенә алып барыла. Объекттың проект хаҡы – 180 млн һум. Төҙөлөш эштәрен ағымдағы йылдың декабрендә тамамлау планлаштырылған.


text:
Фото:
Сибай мәктәп уҡыусылары Владимир Жириновский менән осрашты
Фото:
Сибайҙан бер төркөм уҡыусылар Мәскәүҙә булып ҡайтты, унда «Олимп» халыҡ-ара олимпиадаһының йомғаҡлау этабында ҡатнашты.
Сибай уҡыусылары төрлө номинацияларҙа күп призлы урындар яуланы. Рәсми сараларҙан тыш, киңәйтелгән экскурсия программаһы ойошторолдо. Балалар тарихи урындарға, Мәскәү зоопаркына һәм башҡа иҫтәлекле урындарға барҙы.
Бынан тыш, сәфәрҙә балаларҙы ҡарап йөрөтөүсе Сибай ҡала Советы депутаты Виктор Тюрин Дәүләт Думаһына экскурсия ойошторҙо, тип хәбәр иттеләр ҡала Советынан.
Делегация парламенттың бөтә фракцияларында — «Берҙәм Рәсәй», КПРФ, «Ғәҙел Рәсәй», ЛДПР – булды һәм депутаттарҙың эш шарттары менән танышты. Экскурсия аҙағында уҡыусыларҙы ЛДПР лидеры Владимир Жириновский ҡабул итте. Билдәләнгән биш минут урынына әңгәмәләшеү ярты сәғәткә һуҙылды. Сәйәсмән балаларҙан уларҙың тыуған ҡалалары тураһында һорашты, уҡыуҙағы уңыштары өсөн маҡтаны, файҙалы кәңәштәр бирҙе.
ЛДПР лидеры уҡыусыларға яҡшы уҡыуҙары өсөн аҡсалата премия һәм ҡиммәтле бүләктәр тапшырҙы. Сибайҙың бәләкәй граждандары уҡыуҙа тырышлыҡ һәм ныҡышмалылыҡ бөтә бейеклектәрҙе яуларға ярҙам итеүенә тағы бер тапҡыр инанды.


text:
Фото:
Рөстәм Хәмитов Күгәрсен районында граждандарҙы ҡабул итте
Фото:
24 ноябрҙә Мораҡ ауылына эш сәфәре барышында Башҡортостан Президенты Рөстәм Хәмитов Күгәрсен районы һәм күрше райондар граждандарын ҡабул итте. Ҡабул итеү һөҙөмтәләре буйынса тейешле күрһәтмәләр бирелде, тип хәбәр итә төбәк башлығының матбуғат хеҙмәте.
Республика Президентына ауыл биләмәһе депутаты мөрәжәғәт итте, уны «Мораҡ – Побоище» автомобиль юлының торошо борсой. Депутат һүҙҙәре буйынса, йәй көндәре юлда туҙан күтәрелеү сәбәпле «Көньяҡ» биҫтәһе халҡы зыян күрә. Ҡатын 800 метр оҙонлоҡтағы юлға асфальт түшәүҙәрен һораны.
Рөстәм Хәмитов Күгәрсен районы хамиәте башлығы Фәрит Мусинға мәсьәләне 2012 йыл дауамында хәл итергә ҡушты.
«Теплосеть» муниципаль унитар предприятиеһы хеҙмәткәре Башҡортостан Президентына Мораҡ ауылының йылылыҡ селтәрҙәрен һәм биологик таҙартыу ҡоролмаларын реконструкциялау, «Йәштәр» биҫтәһенә канализация селтәрҙәрен үткәреү үтенесе менән мөрәжәғәт итте. Уның һүҙҙәре буйынса, район үҙәгенең әлеге йылылыҡ селтәрҙәре 1970-се йылдарҙа төҙөлгән һәм бөгөн улар 75 процентҡа иҫкергән. Йылылыҡ трассаһында авариялар йыш була. Бынан тыш, 1983 йылда төҙөлгән таҙартыу ҡоролмалары ла иҫкергән.
Рөстәм Хәмитов Башҡортостан Республикаһы Хөкүмәтенә ике йыл дауамында әлеге объекттарҙы төҙөү һәм уларға ремонт үткәреүҙе финанслау буйынса мәсьәләне хәл итергә ҡушты.
Мәләүез районының Ергән ауылында йәшәүсе пенсионер ҡатын ауыл халҡы исеменән «Төньяҡ» биҫтәһендә Көнсығыш, Төньяҡ һәм Ҡояшлы урамдарынан үҙәк һыу тәьминәтен үткәреүҙә ярҙам итеү үтенесе менән мөрәжәғәт итте. Шулай уҡ ҡатын Көнсығыш һәм Төньяҡ урамдарын яҡтыртыу һәм Ергәндә трасса буйында ағас ултыртыу мәсьәләләрен хәл итеүҙе һораны.
Барлыҡ мәсьәләләр буйынса республика Президенты тейешле күрһәтмәләр бирҙе.
Көйөргәҙе районы эшҡыуары Рөстәм Хәмитовҡа Таушишмә, Яманһары, Яңауыл, Яманғол ауылдарында газ торбалары үткәрелеүе хаҡында һөйләне, халыҡ кәрәкле ҡорамалдар ҙа алып ҡуйған. Күптәре мейестәрен дә һүткән. Әммә был ауылдарға ауыл-ара газ торбаларын һуҙыу мәсьәләһе бына инде күпме ваҡыт хәл ителмәй.
Рөстәм Хәмитов вице-премьер Сергей Афонинға һәм «Газ-сервис» асыҡ акционерҙар йәмғиәтенең генераль директоры Николай Крюковҡа хәлде асыҡларға һәм газ үткәреү буйынса эште аҙағынаса еткерергә ҡушты.
Көйөргәҙе районы агрономы республика башлығына Яңы юл һәм Абдул ауылдары араһындағы 6 километр оҙонлоҡтағы юлға асфальт түшәү һәм Көйөргәҙе йылғаһы аша күперҙе ремонтлау мәсьәләһен хәл итеү үтенесе менән мөрәжәғәт итте.
Республика Президенты был һорауҙар буйынса тейешле күрһәтмәләр бирҙе.


text:
Иғтибар! 24 мартта көслө боҙлауыҡ булыуы көтөлә
Шаршамбы көнө республика юлдарында көслө боҙлауыҡ булыуы көтөлә. Был Скандинавиянан беҙгә килеүсе атлантик циклон менән бәйләнгән. Бөгөнгө ҡар ҡатыш ямғыр һәм йылы һауа һалҡын атмосфера фронты менән алышынасаҡ. Төнөн термометр бағанаһы минус 9 градусҡа тиклем төшәсәк. Бөгөн был турала «Башинформ» агентлығында үткән матбуғат конференцияһында Башҡортостан гидрометеорология һәм тирә-яҡ мөхит мониторингы идаралығы начальнигы Юрий Ферапонтов хәбәр итте.
Уның һүҙҙәренә ҡарағанда, яҡын араларҙа һауа торошона йылы һәм һыуыҡ тулҡындарҙың алмашыныуы хас буласаҡ. Апрелдең икенсе ун көнлөгө башына яҙғы һауа торошо урынлашыуы көтөлә.
Алдағы боҙлауыҡ менән бәйле, синоптиктар бөтә автомобилистарға һәм йәйәүлеләргә юлда бик иғтибарлы һәм һаҡ булырға кәңәш итә.


text:
Өфөнөң 17-се балалар клиник дауаханаһының хирургия корпусында реконструкция тамамландыФото: Олег Яровиков
Өфөнөң 17-се балалар клиник дауаханаһының хирургия корпусында реконструкция тамамланды
Өфөнөң 17-се балалар клиник дауаханаһының хирургия корпусында реконструкция тамамландыФото: Олег Яровиков
17-се ҡала балалар клиник дауаханаһының хирургия корпусы был көндәрҙә ҡайтанан тыуған көнөн билдәләй. 1974 йылдан алып хирургия ярҙамы күрһәтелгән бинаға капиталь ремонт 2009 йылдың майында башланғайны. Бөгөнгө көндә реконструкция тамамланған. Хәҙер 9471 квадрат метрлыҡ майҙанлы биш ҡатлы йорттоң иркен бинаһында заманса ҡорамалдар менән йыһазландырылған операция блоктары урынлашҡан, ә пациенттар юғары комфортлы палаталарҙа дауаланыу аласаҡ. Был медицина ярҙамын күрһәтеү сифатын, шулай уҡ яңыртылған корпус хеҙмәткәрҙәренең хеҙмәт шарттарын яҡшыртасаҡ. Башҡарылған эштәр һөҙөмтәһендә коммуникация, һыу үткәргес, энергия менән тәьмин итеү, вентиляция, йылытыу системалары алмаштырылған. Төҙөүселәр тәҙрәләрҙе, ишектәрҙе алмаштырған. Мебель яңыртылған.
Был корпуста бер айлыҡ баланан 15 йәшкә тиклемге балаларҙы ҡабул итеү өсөн травматология, урология, ортопедия, нейрохирургия, эндоскопия, хирургия, реанимация кеүек ете бүлексә бар. Дөйөм алғанда корпус 300-гә яҡын баланы ҡабул итә ала. Бинаны реконструкциялауға ҡала бюджетынан 82 миллион һумдан ашыу аҡса бүленгән.
Яңыртылған корпуста шишәмбе көндө, 1 июндә, Башҡортостан Президенты Мортаза Рәхимов булды. Ул ҡабул итеү бүлегенән алып бар бүлексәләрҙең эше менән танышып сыҡты. Урология бүлексәһендә төбәк башлығына бөйөргә яңы алым буйынса эшләнгән операция тураһында һөйләнеләр. Шуныһы мөһим, был методика 2004 йылда 17-се ҡала балалар клиник дауаханаһының эндоскопсылары һәм урологтарынан торған авторҙар коллективы менән эшләнгән. Һөҙөмтәлә РФ патенты алынған, 100-ҙән ашыу операция яһалған, шуларҙың ҡайһы берҙәре илдә тәүге тапҡыр эшләнгән. Президент был бүлексәнең бәләкәй пациенттары менән аралашты һәм уларға тиҙерәк һауығыуҙарын теләне.
17-се дауахана табиптарының йәнә бер ҡаҙанышы – церебраль фалиж (ДЦП) диагнозлы балаларға импланттар ҡуйыу буйынса уңышлы үткән операциялар. Яңы методика 2009 йылда үҙләштерелгән. Бөгөнгө көндә ике пациентҡа нейростимулятор ҡуйылған, йәнә ике пациентҡа селектив дорзаль ризотомия үткәрелгән. Балалар церебраль фалижы менән әлеге ваҡытта 450 пациент нейрохирургта иҫәптә тора. Баш табип Салауат Ҡыуатов дауахана нигеҙендә бындай балалар өсөн неврологик реабилитация үҙәген булдырыу теләге менән яныуын да әйтеп үтте.
Ҡала балалар клиник дауаханаһында тағы балаларҙың умыртҡа һөйәгенә яңы «Сцентикс» транспедикуляр система урынлаштырыу өсөн операциялар үткәрергә лә йыйыналар. Был методика буйынса операция эшләүгә ете пациент әҙерләнгән. Йыл һайын 40-тан ашыу бала оператив дауаланыуға мохтаж.
Дауахананың баш табибы әйтеүенсә, бөгөн бында яңы тыуған балалар хирургияһына, бөйөргә пластик операциялар үткәреүгә, умыртҡаны оператив дауалауға яңы методика әҙерләп, уны көндәлек эшкә индергән ижади фекерләүсе, әүҙем коллектив эшләй. Ләкин был проекттарҙы тормошҡа ашырыуға иң ябай диагностик ҡорамалдарҙың булмауы ҡамасаулай. «Дауахананы заманса яңы ҡорамалдар менән йыһазландырған осраҡта ғына юғары технологиялар индерергә мөмкин», — тип билдәләй Салауат Ҡыуатов.
Дауахананың тағы бер өс ҡатлы корпусы – яңы тыуған сабыйҙар патологияһы бүлексәһен реконструкциялау темаһы ла күтәрелде. Авария хәлендә булыуы һәм инженер селтәрҙәренең 100 проценты туҙыуы сәбәпле, был корпус 2006 йылда уҡ ябылған. Медиктар был мәсьәләне хәл итеүҙә, шулай уҡ заманса медицина ҡорамалдары һатыу алыуҙа ярҙам итеүҙәрен һораны.


text:
Еңеү паркындағы Мәңгелек ут постаменты ремонтланасаҡ Фото: Олег Яровиков
Еңеү паркындағы Мәңгелек ут постаменты ремонтланасаҡ
Еңеү паркындағы Мәңгелек ут постаменты ремонтланасаҡ Фото: Олег Яровиков
ӨФӨ, 2015 йыл, 3 март. /«Башинформ» мәғлүмәт агентлығы, Розалиә Вәлиева/.
Еңеү паркындағы Мәңгелек ут постаментын ремонтлау буйынса эштәрҙе башҡарыуға тендер дәүләт һатып алыуҙары сайтында иғлан ителгән.
Килешеүҙең башланғыс хаҡы — 4,2 миллион һум. Ремонт ҡала бюджетынан финансланасаҡ. Заказ биреүсе — Өфө хакимиәтенең Коммуналь хужалыҡ һәм төҙөкләндереү идаралығы. Ғаризалар 16 мартҡа тиклем ҡабул ителә, аукцион 2015 йылдың 26 мартында үтә.
Эштәрҙе 2015 йылдың 25 апреленә тиклем тамамлау күҙаллана.


text:
«Россия 24-Башкортостан» телеканалы дәүләт һатып алыуҙары өлкәһендә эштең нескәлектәре тураһында һөйләйәсәк
«Россия 24-Башкортостан» («Башҡортостан» дәүләт телерадиокомпанияһы) телеканалы, Файҙалы һатып алыуҙар үҙәге һәм республиканың Сауҙа-сәнәғәт палатаһы «Дәүләт һәм муниципаль заказ өлкәһендә ауырлыҡтар һәм үҙенсәлектәр. Мәсьәләләр һәм уларҙы хәл итеү алымдары» конференцияһының ойоштороусылары булып сығыш яһай. Ул 8 апрелдә сәғәт унда Өфөнөң «Президент-Отеле»ндә уҙасаҡ. Конференцияның маҡсаты – заказсыларға һәм тауар ташыусыларға дәүләт һатып алыуҙары өлкәһендә эшләгәндә хаталарҙы урап үтергә ярҙам итеү.
Дәүләт телерадиокомпанияһынан хәбәр итеүҙәренсә, «быға оҡшаш тематик конференциялар һәм семинарҙар ойоштороу – ул «Россия 24-Башкортостан» каналының тағы ла бер мөһим проекты». Сөнки телевидениеның бурысы – халыҡҡа төрлө ижтимағи-сәйәси, иҡтисади һәм башҡа мөһим ваҡиғалар тураһында ғына мәғлүмәт еткереү түгел, уның белемлелеге менән дә шөғөлләнеү».
Дәүләт һатып алыуҙары өлкәһендә алдынғы белгестәр, контролдә тотоусы органдар, министрлыҡтар, ведомстволар, ҡала һәм район хакимиәттәре вәкилдәре, төбәктең төрлө предприятие етәкселәре ҡатнашлығындағы, конференциялар сиктәрендә 2011 йылдың 18 июлендәге «Юридик шәхестәрҙең айырым төрҙәре тарафынан тауарҙар, эштәр, хеҙмәттәр һатып алыу тураһында»ғы 223-се федераль закон һәм 2014 йылдың 1 ғинуарында үҙ көсөнә ингән «Дәүләт һәм муниципаль ихтыяждарҙы тәьмин итеү өсөн тауарҙар һатып алыу, эштәр, хеҙмәттәр өлкәһендә контракт системаһы тураһында»ғы, ике федераль закондың статьяларын хоҡуҡи ҡулланыу менән бәйле мәсьәләләрҙе тикшерергә планлаштырыла.
Бөтә һорауҙар буйынса конференцияның ойоштороу комитетына (347) 246-24-06, 89279344467 телефондары буйынса мөрәжәғәт итергә була.


text:
1 мартта Өфөлә һайлау тематикаһы буйынса викторинала еңеүселәрҙе тәбрикләү тантанаһы үтәсәк
1 мартта Өфөлә һайлау хоҡуғы һәм һайлау процесы һорауҙары буйынса викторинала еңеүселәрҙе наградлау тантанаһы үтәсәк. Викторина Башҡортостандың Үҙәк һайлау комиссияһы ҡарамағында республиканың йәштәр баҫмалары — «Молодежная газета», «Өмет», «Йәшлек» гәзиттәре менән үткәрелде. Хоҡуҡи мәҙәниәт кимәлен арттырыу, йәштәрҙә һайлауҙарға ҡарата ҡыҙыҡһыныу уятыу сараның төп маҡсаты булып торҙо.
Бәйгелә республиканың төрлө төбәктәренән йәштәрҙең ҡатнашыуы ҡыуандыра, был, әлбиттә, баҫмаларҙың да популяр булыуы хаҡында һөйләй.
Конкурс комиссияһы йәмғеһе 40 эш ҡабул итте. Әйткәндәй, Дума һайлауҙарына бағышланған викторинала ла шул сама ҡатнашыусы булғайны. Сарала йәштәрҙең генә түгел, өлкәндәрҙең, пенсионерҙарҙың, хатта 5 синыф уҡыусыларының да әүҙем ҡатнашыуы ҡыуандырмай ҡалманы. Бәйге шарттарына ярашлы, викторинала Башҡортостанда йәшәүсе 30 йәшкә тиклемге йәштәр ҡатнаша алды. Шуға күрә комиссия йәштәр баҫмаларына сарала ҡатнашыусы ҡайһы бер гәзит уҡыусыларҙы үҙҙәренә билдәләргә тәҡдим иттте.


text:
Республикала автоинспекторҙар иҫерек водителдәрҙе асыҡлаясаҡ Фото: Олег Яровиков
Республикала автоинспекторҙар иҫерек водителдәрҙе асыҡлаясаҡ
Республикала автоинспекторҙар иҫерек водителдәрҙе асыҡлаясаҡ Фото: Олег Яровиков
ӨФӨ, 2015 йыл, 21 июль. /«Башинформ» мәғлүмәт агентлығы, Эльмира Сабирова/.
Башҡортостанда автоинспекторҙар иҫерек водителдәрҙе асыҡлаясаҡ. 24 һәм 25 июлдә ЮХХДИ-һы тикшереү үткәрә. Тәртип һаҡсылары балаларҙы махсус креслола йөрөтмәгән автоһәүәҫкәрҙәрҙе лә асыҡлаясаҡ.
Благовар, Иглин, Кушнаренко, Нуриман, Өфө, Саҡмағош һәм Шишмә райондарында юл-патруль хеҙмәте көсәйтелгән режимда эшләйәсәк. Был хаҡта ведомство сайтында хәбәр ителә.
Инспекция хеҙмәткәрҙәре граждандарҙы һаҡ булыуҙарын һәм юл хәрәкәте ҡағиҙәләрен боҙоу осраҡтары тураһында Башҡортостан буйынса Эске эштәр министрлығы ЮХХДИ идаралығының дежур бүлегенә хәбәр итеүҙәрен һорай. Телефон: (347) 235-84-02, 233-27-31.


text:
"Алтын тирмә" фестивале этаптары бара
Республика халыҡ ижады үҙәге белгестәре "Алтын тирмә" төбәк-ара милли театрҙар фестивале сиктәрендә барған республика ҡала һәм райондарының үҙешмәкәр театр коллективтары сығыштарын ҡарауын дауам итә. Мәҫәлән, 12-15 мартта фестивалдең зона этабы Мәләүездә үтәсәк. Унда ҡатнашыу өсөн яҡындағы Салауат, Күмертау, Стәрлетамаҡ, Ишембай ҡалаларының, Ейәнсура, Ишембай, Күгәрсен, Көйөргәҙе райондарының милли халыҡ театрҙары саҡырылған.
Фестиваль кураторы, Республика халыҡ ижады үҙәгенең театр жанры буйынса төп методисы Тәнзилә Ҡалмурзина хәбәр итеүенсә, милли театрҙар смотрының төбәк этаптары аҙағына яҡынлаша.
— Баймаҡ менән Учалы ғына ҡалды, — тине Тәнзилә Ҡалмурзина. — Апрель айында беҙ Өфөлә "Алтын тирмә" фестиваленең гала- концертын үткәрергә планлаштырабыҙ.
Февраль башынан алып Республика халыҡ ижады үҙәге белгестәре ете тораҡ пунктында булып, 60-тан ашыу милли театр коллективының эшен ҡараны.


text:
Республикала XVI Рәсәй энергетика форумы уҙғарыла
ӨФӨ, 2016 йыл, 27 сентябрь. /«Башинформ» мәғлүмәт агентлығы, Галина Бахшиева/.
18-21 октябрҙә Өфөлә XVI Рәсәй энергетика форумы, шулай уҡ «Урал энергетикаһы» халыҡ-ара күргәҙмәһе һәм «Йылылыҡ менән тәьмин итеү. Электр техникаһы. Кабель» тип аталған XXII махсус күргәҙмә ойошторола.
Форумдың һәм күргәҙмәләрҙең маҡсаты — энергетика өлкәһендә төбәк-ара һәм халыҡ-ара хеҙмәттәшлекте үҫтереү, илдәге энергия системаһы эшенең һөҙөмтәлелеген арттырыу.
Форумда Рәсәй яғыулыҡ-энергетика комплексының абруйлы эксперттары, федераль һәм төбәк министрлыҡтары, Башҡортостан һәм Рәсәй төбәктәре вәкилдәре, ҙур тармаҡ предприятиелары етәкселәре ҡатнаша.
Рәсәй энергетика форумы Башҡортостанда 2000 йылдан башлап уҙғарыла, һәм ошо ваҡыт эсендә үҙенең һөҙөмтәлелеген раҫланы, тип билдәләй эксперттар.


text:
Баш ҡалала ҡысҡырып уҡыу буйынса Бөтә Рәсәй чемпионатының һайлап алыу туры була
ӨФӨ, 2015 йыл, 27 июль. /«Башинформ» мәғлүмәт агентлығы, Әлим Фәйезов/.
3 августа Өфөлә «Ауыҙыңды ас» Бөтә Рәсәй чемпионатының һайлап алыу туры була.
Быйыл чемпионат илдең 40-тан ашыу ҡалаһында ойошторола. Бөтә ҡалалар ҙа Көнсығыш, Себер, Урал, Үҙәк, Көньяҡ, Мәскәү конференцияларына бүленгән.
Ойоштороусылар хәбәр итеүенсә, чемпионатты үткәреү ҡағиҙәләре ябай: ҡатнашыусылар бер ниндәй әҙерлекһеҙ таныш булмаған тексты уҡый. Жюри сығыштарҙы алты баллы шкала буйынса баһалай. Еңеүсе йыйылған балдарҙың суммаһына ҡарап билдәләнә. Чемпионат өсөн китаптарҙы «Читай-город» китап магазиндары селтәре бирә. Һайлап алыу турында еңеүсегә 30 августа Ҡазанда үтәсәк «Урал» конференцияһының финалына юллама, шулай уҡ бәйге ваҡытында уҡылған китаптар тапшырыла. Гран-при декабрҙә Мәскәүҙә уҙғарыла.
Ҡысҡырып уҡыу буйынса чемпионат тәүге тапҡыр 2011 йылда Новосибирск ҡалаһында үткәрелә. Сараны ойоштороусы Михаил Фаустов та Рәсәй буйлап сәйәхәт итә, ул Төбәк-ара китап уҡыу федерацияһы рәйесе булып тора. 3 августа Михаил Фаустов Өфөлә һайлап алыу турында алып барыусы булараҡ сығыш яһаясаҡ.
Баш ҡалала һайлап алыу туры «Читай-город» магазинында 3 августа киске сәғәт 7-лә башлана. Адресы: Октябрь проспекты, 4/1, «Тыныслыҡ» сауҙа-күңел асыу комплексы.
Ҡатнашыу өсөн бында яҙылырға мөмкин.


text:
Республиканың «Һәр йортҡа, һәр фатирға — янғын хәбәр итеүсе аппарат» проекты АСИ конкурсы исемлегенә эләкте Фото: Олег Яровиков
Республиканың «Һәр йортҡа, һәр фатирға — янғын хәбәр итеүсе аппарат» проекты АСИ конкурсы исемлегенә эләкте
Республиканың «Һәр йортҡа, һәр фатирға — янғын хәбәр итеүсе аппарат» проекты АСИ конкурсы исемлегенә эләкте Фото: Олег Яровиков
ӨФӨ, 2016 йыл, 18 сентябрь. /«Башинформ» мәғлүмәт агентлығы, Эльмира Сабирова/.
Стратегик башланғыстар агентлығы (АСИ) версияһы буйынса «Һәр йортҡа, һәр фатирға — янғын хәбәр итеүсе аппарат» проекты Рәсәйҙең иң яҡшы социаль-иҡтисади үҫеш тәжрибәләре һәм башланғыстары исемлегенә инде. Мәғлүмәт агентлыҡтың сайтында баҫылған.
Жюри ил төбәктәрендәге 19 тәжрибәнән исемлек төҙөгән. Наградалар социаль-иҡтисади сәйәсәт, йәшәү өсөн уңайлы шарттар тыуҙырыу, кешелек капиталын үҫтереү, йәмәғәтселек менән бәйләнеш, бюджетты планлаштырыу һәм дәүләт хеҙмәттәрен күрһәтеү сифаты номинациялары буйынса бүленә.
«Һәр йортҡа, һәр фатирға — янғын хәбәр итеүсе аппарат» проекты «Йәшәү өсөн уңайлы шарттар тыуҙырыу» номинацияһына лайыҡ булды.
Стратегик башланғыстар агентлығы мәғлүмәттәре буйынса, конкурсҡа бөтәһе илдең 68 төбәгенән 302 ғариза килгән. Алты номинацияла еңеүселәр «Сочи-2016» халыҡ-ара инвестиция форумы барышында 30 сентябрҙә билдәләнә.


text:
Төбәктә «йорт янындағы» 4000-дән ашыу магазинды «Аҙыҡ-түлек» бренды аҫтында берләштереү күҙаллана Фото: Олег Яровиков
Төбәктә «йорт янындағы» 4000-дән ашыу магазинды «Аҙыҡ-түлек» бренды аҫтында берләштереү күҙаллана
Төбәктә «йорт янындағы» 4000-дән ашыу магазинды «Аҙыҡ-түлек» бренды аҫтында берләштереү күҙаллана Фото: Олег Яровиков
ӨФӨ, 2016 йыл, 22 ғинуар. /«Башинформ» мәғлүмәт агентлығы, Олеся Серёгина/.
Ҡала проекттарын үҫтереү фонды «йорт янындағы» 4000-дән ашыу магазинды «Аҙыҡ-түлек» берҙәм сауҙа маркаһы аҫтында берләштерергә ниәтләй. 2015 йылдың яҙында фонд «Аҙыҡ-түлек» брендына патент алды. «Аҙыҡ-түлек» проектында ҡатнашасаҡ эшҡыуарҙарға өҫтөнлөктәр ҡаралған. Ағзалыҡ өсөн түләү талап ителмәй. Business FM Өфө радиостанцияһына биргән интервьюла проектты әҙерләүселәр ошо хаҡта һөйләне.
«Был бәләкәй аҙыҡ-түлек магазиндарына, етештереүселәргә ярҙам итеү буйынса фондтың проекты. Сер түгел: беҙҙә ҙур сауҙа селтәрҙәрендә төбәк етештереүселәренең продукцияһын һатыуға йүнәлтелгән программа бар. Был, бер яҡтан, яҡшы, сөнки республикала етештерелгән аҙыҡ-түлек ҡуйыла, икенсе яҡтан, кибеттәрҙе урындағы етештереүселәрҙең продукцияһын алырға мәжбүр итәләр. Шул уҡ ваҡытта «йорт янындағы» магазиндар онотола, улар беҙҙә бик күп. Хәҙер республика биләмәһендә генә 4000-дән ашыу шундай кибет бар, шуларҙың 800-гә яҡыны — Өфөлә», — тип һөйләне Ҡала проекттарын үҫтереү фонды директоры Владимир Барабаш.
«Аҙыҡ-түлек» проекты республика етештереүселәре һәм «йорт янындағы» магазиндар араһында маркетинг сараларын булдырыуға йүнәлтелгән. Бында франшиза һатыу тураһында һүҙ бармай, йәлеп итеү кимәлен һәр эшҡыуар үҙе билдәләй.


text:
Етем балалар файҙаһына хәйриә акцияһы
29 майҙан 3 июнгә тиклем Өфөнөң ҙур сауҙа үҙәктәрендә етем һәм ата-әсәләре баш тартҡан балалар өсөн бер тапҡыр ҡулланыла торған йүргәктәр (подгузниктар) йыйыу буйынса хәйриә акцияһы үтәсәк. Уны ойоштороусы — "Балаларыбыҙ" хәйриә фонды.
29 майҙан 31-енә тиклем бер тапҡыр ҡулланыла торған йүргәктәр йыйыуҙың ваҡытлыса пункттары "Ғаилә" сауҙа үҙәгендә асыла.
"Башҡортостан" сауҙа үҙәгендә улар июндең тәүге өс көнөндә ойоштороласаҡ. Эш көндәрендә был пункттар 16 сәғәттән 20 сәғәткә тиклем эшләйәсәк, ә ял көндәрендә — 14 сәғәттән 20 сәғәткә тиклем.
Акцияла һәр кем ҡатнаша ала. Бының өсөн бер төргәк (бер нисәү булһа, бигерәк тә яҡшы) йүргәктәр һатып алып, уны ойоштороусыларға тапшырырға кәрәк, ә улар был йүргәктәрҙе республикабыҙҙың балалар йорттарындағы һәм дауаханаларындағы ата-әсәләре баш тартҡан сабыйҙарға алып барасаҡ.
Өҫтәмә мәғлүмәтте 273-71-70 телефоны аша йәки http://nashideti.org/ сайтында алырға мөмкин.


text:
Башҡортостанда Kronospan Holdings East Ltd компаниялар төркөмөнөң предприятиеһы төҙөлә башлаясаҡФото: Андрей Старостин
Башҡортостанда Kronospan Holdings East Ltd компаниялар төркөмөнөң предприятиеһы төҙөлә башлаясаҡ
Башҡортостанда Kronospan Holdings East Ltd компаниялар төркөмөнөң предприятиеһы төҙөлә башлаясаҡФото: Андрей Старостин
2013 йылдың июлендә Башҡортостанда Kronospan Holdings East Ltd компаниялар төркөмөнөң ағас-юнысҡы һәм ламинацияланған плиталар етештереү буйынса ҙур предприятиеһы төҙөлә башлай. Ер участкаһын ҡуртымға алыу һәм генераль подряд килешеүҙәренә бөгөн Республика йортонда ҡул ҡуйылды.
— Беҙҙең уртаҡ проектыбыҙ үҫеш ала, — тип һыҙыҡ өҫтөнә алды Башҡортостан Президенты Рөстәм Хәмитов Kronospan Holdings East Ltd компаниялар төркөмө вәкилдәре менән осрашыу барышында. – Үҙ бурыстарыбыҙҙы үтәп киләбеҙ, шуға күрә эшебеҙҙе лайыҡлы башҡарасаҡбыҙ.
Kronospan Holdings East Ltd компаниялар төркөмө башлығы Петер Кайндл да был фекерҙе хуплай.
— Дәүләт структураларының бик әүҙем булыуын күрәбеҙ. Бөтә административ эштәр контролгә алынған, — тип билдәләне журналистар менән аралашыу барышында Петер Кайндл. – Бөгөнгө осрашыу ҙа бик һөҙөмтәле булды. Үҙебеҙҙең яҡтан шуны әйтә алам: эштәр графикка ярашлы алып барыла, июль башында предприятие төҙөлә башлаясаҡ. Бының өсөн барлыҡ контракттарға ҡул ҡуйылған.
Петер Кайндл һүҙҙәренсә, республикала ағас-юнысҡы һәм ламинацияланған плиталар етештереү буйынса ҙур предприятиены «PSJ» компанияһы төҙөйәсәк.
— Объектты ағымдағы йыл аҙағынаса төҙөп бөтөргә планлаштырабыҙ, ә 2014 йылдың өсөнсө кварталында продукция етештерә башларға ниәтләйбеҙ, — тине инвестор.
Шулай итеп, проекттың беренсе фазаһында 200 миллион евро йәлеп ителәсәк. Аҙаҡҡы стадияла предприятиела меңгә яҡын эш урыны булдырыласаҡ.
— Кәрәкле ҡорамалдарға заказ бирелгән. Был ҙур заманса производство буласаҡ. Тәүге мәлдә йылына 700 мең кубометрҙан ашыу продукция етештереү планлаштырыла, — тип хәбәр итте журналистарға Kronospan Holdings East Ltd компаниялар төркөмө башлығы.
Иҫегеҙгә төшөрәбеҙ, 2011 йылдың 17 авгусында Башҡортостан Президенты Рөстәм Хәмитов һәм Kronospan Holdings East Ltd компаниялар төркөмө башлығы Петер Кайндл республикала ағас эшкәртеү һәм төҙөлөш материалдары етештереү буйынса ҙур предприятие төҙөү тураһында килешеүгә ҡул ҡуйғайны.


text:
Төбәктә эшһеҙҙәрҙең 64 проценты – ҡатын-ҡыҙҙар
Башҡортостандың Хеҙмәт һәм халыҡты социаль яҡлау министрлығы мәғлүмәттәренә ҡарағанда, эщһеҙҙәр составында 64 проценты — ҡатын-ҡыҙҙар. 20 процент — 16 йәштән 29 йәшкә тиклемге йәштәр. 12 процент — пенсия алды йәшендәгеләр, 8 процент — инвалидтар.
Хәҙер мәшғүллек хеҙмәтендә иҙәптә тороусыларҙың 51 проценты — элекке эш урынынан үҙ теләге менән эштән сығыусылар. 22 проценты ойошманы ябыу йәки хеҙмәткәрҙәр штатын ҡыҫҡартыу арҡаһында эштән сығарылған.
Республикалағы эшһеҙҙәрҙең тағы 13 проценты — эшендә оҙайлы өҙөклөктән (йылдан ашыу) һуң хеҙмәт эшмәкәрлеген тергеҙергә ынтылыусылар. Биш процент — тәүге тапҡыр эш эҙләүселәр, тип аңлаттылар министрлыҡта.
2013 йылдың ғинуар-ноябрендә төбәктә бөтәһе 49,5 мең эшһеҙ иҫәптән алынған. Уларҙың 25 меңдән ашыуы, йәғни 51 проценты, эш тапҡан. 5,9 меңдән ашыу кеше (12 процент) профессиональ уҡыу үтә. 1,5 меңдән ашыу кешегә (өс процент) хеҙмәт пенсияһы тәғәйенләнгән. 19 мең эшһеҙ, йәғни 34 проценты, башҡа сәбәптәр менән иҫәптән алынған.


text:
Йәштәрҙең бизнес-идеялары республика конкурсында ҡатнашыуға ғаризалар ҡабул итеү дауам итә
БР Йәштәр сәйәсәте, спорт һәм туризм министрлығы 25 июнгә тиклем республика йәштәрҙең бизнес-идеялары конкурсында ҡатнашыуға материалдар ҡабул итә.
Ведомствонан хәбәр итеүҙәренсә, ул эшҡыуарлыҡ өлкәһендә, шулай уҡ фәнни-техник һәм ииновацион өлкәләрҙә һәләтле йәштәрҙе асыҡлау, бизнес-планлаштырыу өлкәһендә йәш эшҡыуарҙарҙың белем кимәлен күтәреү, инвестицион һәм власть институттары менән хеҙмәттәшлек итеү, йәштәрҙең эшҡыуарлыҡ инициативаһын ғәмәлгә ашырыуға шарттар тыуҙырыу маҡсатында ойошторола.
Конкурста 18-30 йәштәге кешеләр ҡатнаша ала. Талап ителгән документтар иҫәбендә: ғариза, резюме һәм бизнес-идеяға аңлатма.
Уның йомғаҡтары буйынса компетентлы жюри «Йәштәрҙең иң яҡшы бизнес-идеяһы» һәм «Йәштәрҙең иң яҡшы инновацион идеяһы» номинацияларында еңеүселәрҙе билдәләйәсәк. Йәш эшҡыуарҙарҙың иң перспективалы проекттарына уларҙы артабан тормошҡа ашырыу өсөн 30000 һум күләмендә гранттар тапшырыласаҡ.
Конкурс материалдары Өфө ҡалаһы, Ленин урамы, 10, 27-се кабинет адресы буйынса ҡабул ителә. Телефоны: 251-57-11.
Тулыраҡ мәғлүмәт менән БР Йәштәр сәйәсәте, спорт һәм туризм министрлығының www.minsport02.ru рәсми сайтында «Конкурстар» бүлегендә танышырға мөмкин.


text:
Хәмитов республикаға инвесторҙар йәлеп итмәксе
Президент Рөстәм Хәмитов Башҡортостанда Милли йылҡысылыҡ паркы ойоштороу башланғысын күтәреп сыҡҡайны. Паркта ҡымыҙ менән дауалау, ял итеү урындары, иппотерапия үҙәге буласаҡ.
Ҡымыҙ һәм башҡорт аты күптән республиканың брендына әйләнгән, ти Рөстәм Хәмитов. Йәғни, ата-бабалар беҙгә иҡтисади яҡтан отошло тармаҡ ҡалдырған, уны дөрөҫ файҙаланырға кәрәк.
Рөстәм Хәмитов, республика ҡаҙнаһын башлыса яғыулыҡ-энергетика комплексы ширҡәттәре генә тулыландыра, башҡа тармаҡтар түбән кимәлдә, тип белдерә. Яңы ширҡәттәр асырға, инвесторҙарҙы күберәк йәлеп итергә кәрәк, тип иҫәпләй ул.
Хәҙер Нефтекама ҡалаһындағы НЕФАЗ ширҡәтендә Бразилия автобустарын йыя башларға кәрәк, тине Рөстәм Хәмитов Нефтекамаға барғанда.
Ҡымыҙ һәм башҡорт аты күптән республиканың брендына әйләнгән, ти Рөстәм Хәмитов. Йәғни, ата-бабалар беҙгә иҡтисади яҡтан отошло тармаҡ ҡалдырған, уны дөрөҫ файҙаланырға кәрәк.
Рөстәм Хәмитов, республика ҡаҙнаһын башлыса яғыулыҡ-энергетика комплексы ширҡәттәре генә тулыландыра, башҡа тармаҡтар түбән кимәлдә, тип белдерә. Яңы ширҡәттәр асырға, инвесторҙарҙы күберәк йәлеп итергә кәрәк, тип иҫәпләй ул.
Хәҙер Нефтекама ҡалаһындағы НЕФАЗ ширҡәтендә Бразилия автобустарын йыя башларға кәрәк, тине Рөстәм Хәмитов Нефтекамаға барғанда.


text:
Фото:
Рөстәм Хәмитов ихаталарҙа заманса парковкалар булдырырға тәҡдим итте
Фото:
Башҡортостан Президенты Рөстәм Хәмитов Өфөлә йорт алды биләмәләренең торошо менән танышты, уларҙа быйыл йәй «500 ихата» программаһын тормошҡа ашырыу сиктәрендә ремонт үткәреү планлаштырыла. Төбәк башлығы СССР-ҙың 50 йыллығы урамындағы ихатала булды. 1968 йылда төҙөлгән йортта яҡынса 250 кеше йәшәй. Рөстәм Хәмитов йорт алды биләмәһендә урынлашҡан 20-ләгән гаражға иғтибар итте, әммә машиналар газонда парковкаланған. Был йортта йәшәүсе халыҡ гараждарҙы һүтеү мәсьәләһен бер генә тапҡыр ҡуҙғатмаған. Президент ремонт эштәрен үткәреү барышында уларҙы һүтергә тәҡдим итте.
— Гараждарҙы һүтеп, берсә юлды ла ремонтларға кәрәк. Хәҙер бөтә кешенең дә тиерлек автомобилдәре урамда тора, уларға бер ни ҙә булмай. Тимер гараждар – үткән быуат бит инде, — тип белдерҙе Рөстәм Хәмитов.
Йорт комитеты рәйесе Лидия Меньшоваға мөрәжәғәт итеп, Президент былай тине:
— Һеҙ барлыҡ ойоштороу мәсьәләләре менән шөғөлләнеп, башҡарылған эшкә контроллек итәсәкһегеҙ.
Баш ҡала хакимиәте башлығы Ирек Ялалов мәсьәләнең контролгә алынасағын әйтте. Алдағы ваҡытта ремонт эштәре үткәреләсәк биләмәләр һәм гараждар торған майҙандар йортта йәшәүселәрҙең мөлкәтенә тапшырыласаҡ, тип билдәләне ул.
Президент шулай уҡ ихатала ағастарҙың күп булыуына иғтибар итте.
— Бәлки, ағастарҙы — һирәкләтергә, ә һынып ҡоларға торғандарын бысып ташларға кәрәктер, — тип тәҡдим итте республика башлығы. – Ике аҙна элек Өфөлә көслө ел сығып, ағас ҡоланы, һөҙөмтәлә бер егет һәләк булды. Ағастарҙы бысыу мәсьәләһе ҡыҙыҡ күренһә лә, был бик етди эш.
Лидия Меньшова республика Президенты менән һөйләшеү барышында йортта йәшәүсе халыҡтың әүҙем булмауы хаҡында әйтте. Шуға күрә, урындарҙа ҡарала торған төҙөкләндереү мәсьәләләре хәл ителмәй. Республика Президенты, элек торлаҡ мәсьәләләренең күпселеген халыҡ үҙ аллы хәл итә торғайны, тип иҫенә төшөрҙө.
— Беҙ һеҙҙе инвентарь, инструменттар менән тәьмин итеп, ҡара тупраҡ, үҫентеләр алып килә алабыҙ, әммә ҡалған эште үҙегеҙ башҡарырға тейешһегеҙ, — тине Рөстәм Хәмитов. – 1 июлдә бында тағы ла бер тапҡыр килеп, башҡарылған эштең сифатын тикшерәсәкбеҙ. Әммә халыҡҡа әҙ генә сабыр итергә кәрәк, сөнки ремонт эштәре ҡайһы бер уңайһыҙлыҡтар тыуыҙырасаҡ.
Пландарға килгәндә, Рөстәм Хәмитов, йыл һайын Өфөлә кәм тигәндә 500 ихата ремонтланасаҡ, тип белдерҙе.
— Был һанды бер меңгә тиклем еткереү яҡшы булыр ине, алдағы йылдарҙа баш ҡаланың ремонт талап ителгән барлыҡ 5000 ихатаһында ремонт үткәрелер ине, — тине республика башлығы. – Был эштәр сиктәрендә гараждарҙан ҡотоласаҡбыҙ, уларҙың урынында заманса парковкалар булдырыласаҡ.


text:
Өфө предприятиеларында уртаса эш хаҡы – 23 мең һум
Өфөлә эшкәртеүсе производстволарҙа уртаса эш хаҡы 23 мең һумдан ашыу тәшкил итә. Ҡала хакимиәте башлығы эргәһендәге кәңәшмәлә сәнәғәт бүлеге начальнигы Александр Зарубин әйтеүенсә, нефтехимия сәнәғәтенән тыш (унда эш хаҡы былай ҙа юғары), бөтә тармаҡтарҙа эш хаҡының тотороҡло үҫеүе күҙәтелә.
— Өфө предприятиеларында ҡала өсөн сағыштырмаса лайыҡлы эш хаҡы теркәлһә лә, бөгөн төрлө тармаҡтар хеҙмәткәрҙәренең реаль табыштары араһындағы айырма кеүек проблема ла тора, — тине Александр Зарубин. – Мәҫәлән, «Ағиҙел» Башҡортостан художество промыслаһы дәүләт унитар предприятиеһына ҡала буйынса уртаса эш хаҡы кимәленә етеү өсөн үҙ хеҙмәткәрҙәренең эш хаҡын ике ярым тапҡырға күтәрергә кәрәк. Шулай уҡ бер тармаҡ предприятиелары араһында ла эш хаҡында ярайһы уҡ айырма булыуы күҙәтелә.


text:
«Өфөлә Экология көнө» экофестивале көтөлә
Шәмбе, 27 августа, Өфөнөң Иван Якутов исемендәге паркында «Өфөлә Экология көнө» экофестивале үтәсәк. Буласаҡ фестиваль эко-йәрминкә, мастер-кластары, байрам концерты, спорт ярыштарынан ғибәрәт. Сараны ойоштороусылар булып Якутов исемендәге парк һәм ЭКА йәмәғәт хәрәкәте сығыш яһай.
— Фестиваль программаһында — «Оҫталар ҡалаһы» менән тәҡдим ителгән ҡул эштәре күргәҙмәһе, мастер-кластары. «Бәхет бушлай» социаль проект сиктәрендә балалар һәм ололар өсөн интерактив майҙансыҡ, шулай уҡ төрлө экологик хәрәкәт проекттарын презентациялау ойоштороласаҡ, — тип һөйләне ЭКА йәмәғәт ойошмаһының төбәктәге етәксеһе Гүзәл Латыпова.
Фестиваль 15 сәғәттә башлана. Парктың спорт майҙансығында ҡунаҡтарға го көнсығыш уйыны буйынса мастер-класс, асыҡ һауала йога һәм башҡа саралар тәҡдим ителәсәк.
Экофестиваль ике сәғәтлек байрам концерты менән тамамланасаҡ.


text:
Башҡортостанда «Дуҫлыҡ гөлләмәһе» фестивале башланды
IV «Дуҫлыҡ гөлләмәһе» республика үҙешмәкәр художестволы халыҡ коллективтары фестивале шаршамбы, 15 февралдә Бәләбәйҙә асылды.
Башҡортостандың Мәҙәниәт министрлығынан хәбәр итеүҙәренсә, ул өс йылға бер үткәрелә. Фестивалдә, театр коллективтарынан тыш, «халыҡ» һәм «өлгөлө» исемен йөрөткән үҙешмәкәр художестволы коллективтар ҡатнаша. Улар ҙур булмаған концерт программаһын тәҡдим итә. Уларҙың сығыштарын аттестация комиссияһы баһалай.
Коллективҡа баһа биргәндә яңы постановкаларҙың булыуы, башҡарыу кимәле, сәхнә мәҙәниәте, музыка сифаты, костюмдар һәм коллективтың ижади эшмәкәрлегенең тотороҡлоғо иҫәпкә алына, тип асыҡланылар БР Мәҙәниәт министрлығынан.
Өҫтәп китәйек, һәүәҫкәр үҙешмәкәрлек ҡаҙаныштарын пропагандалау, халыҡ коллективтарының художестволы кимәлен арттырыу, күп милләтле Башҡортостандың халыҡ ижадының, этник мәҙәниәтенең барлыҡ жанрҙарын үҫтереү фестивалдең төп маҡсаттары булып тора.
Мәҙәни сара 2012 йылдың ноябрендә тамамланасаҡ. «Дуҫлыҡ гөлләмәһе» республика үҙешмәкәр художестволы халыҡ коллективтары фестиваленең гала-концертын 22 ноябрҙә «Нефтсе» мәҙәниәт һарайында үткәреү планлаштырыла.
Сараны ойоштороусылар булып БР Мәҙәниәт министрлығы, Республика халыҡ ижады үҙәге, Башҡортостандың муниципаль райондары һәм ҡала округтары хакимиәттәре сығыш яһай.


text:
Рөстәм Хәмитов Рәсәйҙең Дәүләт Советы ултырышында ҡатнашты Фото: Рәсәй Президентының матбуғат хеҙмәте
Рөстәм Хәмитов Рәсәйҙең Дәүләт Советы ултырышында ҡатнашты
Рөстәм Хәмитов Рәсәйҙең Дәүләт Советы ултырышында ҡатнашты Фото: Рәсәй Президентының матбуғат хеҙмәте
ӨФӨ, 2016 йыл, 18 май. /«Башинформ» мәғлүмәт агентлығы, Александр Смирнов/.
17 майҙа Мәскәүҙә Башҡортостан Башлығы Рөстәм Хәмитов Рәсәй Дәүләт Советының төҙөлөш комплексын үҫтереү һәм ҡала төҙөлөшө эшмәкәрлеген камиллаштырыу мәсьәләләренә арналған ултырышында ҡатнашты.
Ҡатнашыусылар инвестиция проекттарын тормошҡа ашырыуға, яңы технологияларҙы, дәүләт-шәхси партнерлыҡ механизмдарын ҡулланыуға, төҙөлөш тармағындағы ҡануниәтте көйләүгә бәйле төҙөлөш комплексын үҫтереү буйынса сараларҙы тикшерҙе.
Рәсәй Президенты Ҡала төҙөлөшө кодексы көсөнә ингәндән һуң һуңғы 10 йылда торлаҡ төҙөлөшө баҙарының ыңғай динамикаһын билдәләне. Былтыр ғына илдә 85 миллион квадрат метр торлаҡ сафҡа индерелгән.
– Әммә халыҡтың торлаҡ шарттарын яҡшыртыуға ихтыяжы кәмемәй, быны ышаныслы баҙар механизмдарын, шул иҫәптән ипотека кредитлауын файҙаланып ҡына ҡәнәғәтләндерергә мөмкин, – тине Владимир Путин. – Ипотека – торлаҡ төҙөлөшөнөң ҡеүәтле двигателе, һәм Хөкүмәткә Үҙәк банк менән берлектә ошондай кредиттар буйынса ставканы кәметеү юлдарын, ипотекаға финанс ресурстарын йәлеп итеүҙең яңы механизмдарын эҙләргә кәрәк.
Торлаҡ алыуҙың тағы ла бер таралған ысулы – өлөшләтә төҙөлөш. Әммә бында төҙөүселәрҙең үҙ бурыстарын үтәмәүе һәм алданған өлөшсөләрҙең барлыҡҡа килеүе күҙәтелә. Ошо мәсьәләне хәл итеү өсөн Владимир Путин торлаҡ төҙөлөшөндә дәүләт компенсация фондын булдырырға тәҡдим итте. Дәүләт башлығы төҙөлөш тармағында техник яҡтан көйләү һәм хаҡтар билдәләү мәсьәләләренә айырыуса ҙур иғтибар бүлде.


text:
Тел (лингвистика)
Тел — аралашыу өсөн ҡулланылған символдарҙан һәм улар менән эш итеү ҡағиҙәләренән (йәки грамматиканан) торған система. Башҡа аралашыу формаларынан айырмалы рәүештә, телдәге символдарҙы, бер-береһе менән берләштереп, яңы мәғлүмәт белдерергә мөмкин.
Йөкмәткеһе
Тел — аралашыу сараһы[үҙгәртергә | вики-тексты үҙгәртергә]
Кешеләрҙең аралашыу телендә символдар рәүешендә өндәр һәм ҡул ишаралары ҡулланыла. Өндәрҙе иһә, улар белдергән мәғлүмәтте юғалтмайынса тиерлек, яҙма формаға әйләндерергә мөмкин. Ишаралар һәм интонациялар шулай уҡ мәғлүмәт еткереү өсөн ҡулланыла, әммә уларҙы яҙма формаға әйләндереп булмай. Ҡайһы бер уйлап сығарылған аралашыу телдәре тулыһынса визуаль ишараларҙан тора.
Донъяла меңләгән тел бар, һәм уларҙың күбеһенә уртаҡ үҙенсәлектәр хас (Универсаль Грамматиканы ҡара).
Аралашыу телдәренән тыш, кешеләр шулай уҡ ҡайһы саҡта Эсперанто, Идо, Интерлингва, Клингон, Ложбан телдәре, программалау телдәре һәм төрлө математик формаль телдәр һымаҡ яһалма телдәрҙе ҡуллана.
Тел — аңлайышлы әйтелә торған тауыш билдәләренең системаһы. Ул — кешеләрҙең донъялағы предметтар һәм күренештәр тураһындағы белемдәрен башҡаларға тапшырыу ҡоралы. Тел фекерләү менән тығыҙ бәйләнештә. Кешенең фекерләү вазифаһына ярҙамсыл система буларак, ул фекерләүҙән башҡа тыуа ла, йәшәй ҙә алмай. Әгәр ҙә теге йәки был ауаздар ойошмаған үҙ маҡсат рәүешендә генә (йәғни конкрет фекерһеҙ) тыуҙырыла икән, кешеләр уға «мәғәнәһеҙ һүҙ» тигән бәйә бирәләр. Мәғәнәһеҙ һүҙ теҙмәләрен, ғөмүмән, абракадабра тип атайҙар.
Ҡайһы бер кешеләр үҙҙәренең башында фекер юҡлығын «һүҙ бутҡаһы» менән алыштырырға тырышыусан була. Улар күп кенә осраҡта билдәле бер уңышҡа ирешә: үҙҙәре тураһында «ниндәй һүҙ оҫтаһы» тигән бәйә ала. Кешенең һөйләү стиле, уның ыҫпайлығы, килешлелеге уның башындағы фекер йөрөтөлөүҙең дә тап ошо стилдә икәнлеген күрһәтә, һәм, киреһенсә, әгәр ҙә кеше үҙенең һөйләмендә буталсыҡлы мәғәнәләр ыскындыра икән, уның фекерләүе лә (һәр хәлдә, ошо минуттарҙа) шундай дәрәжәлә генә булған тигән һүҙ.
Сәнғәт, сәхнә, математика теле[үҙгәртергә | вики-тексты үҙгәртергә]
Фән өлкәһендә эшләүселәр араһында бәхәсле бер проблема бар: кеше фекерләү процессында ысынлап та һөйләм телен (йәғни конкрет һүҙҙәр) ҡулланып ҡына эш итәме? Йә иһә теге йәки был нәмә тураһында уйлағанда һүҙһеҙ ҙә мөғамәлә итә аламы?.. Был һорауҙарға ҡырт киҫеп яуап биреү ҡыйын. Сөнки кеше, шул иҫәптән ишетеү-һөйләүҙән мәхрүм булған индивидтар ҙа, һөйләм теленән башҡа уйлай алмай. Ләкин, беренсенән, тел һөләм теленә генә ҡайтып ҡалмай. Унан башҡа, ишара, ҡул хәрәкәттәре, ымлау теле бар. Унан бышҡа, сәнғәт, сәхнә теле кеүек (метафорик мәғәнәләргә эйә булған) телдәр ҙә бар. Икенсенән, эш унда ғына ла түгел, фекерләү, ҡағиҙә булараҡ, телһеҙ (һүҙҙәрһеҙ) ҙә башҡарылырға мөмкин. Мәҫәлән, математик үҙе алдында торған проблемаларҙы һүҙһеҙ генә, һандарҙы, тигеҙләмәләрҙе күҙ алдында тотоу менән генә лә сисә ала. Шундай уҡ хәл инженер һәм техник, йәки слесарь-ремонтсы эшендә булырға мөмкин. Уда төп талап, машинаның (ғөмүмән, теге йәки был конструкцияның) механизмын белеү. "Сәнғәт теле"нә килгәндә, ул үҙе үк һүҙҙәрҙең мәжбүрилеген тоймай. Әйтәйек, рәссамдың буяуҙар палитраһы, композиторҙың тауыштар гармонияһы менән эш итеүе… Шулай булыуға ла ҡарамаҫтан ижтимағи тормошта һөләм теленең роле һәм урыны сикһеҙ ҙур.
Тел функциялары[үҙгәртергә | вики-тексты үҙгәртергә]
Ул күп төрлө функцияларгә эйә.
- коммуникатив функция (кешеләргә аралашу чарасы хеҙмәтен үтәүсе); донъяны танып белгәнде хәтерҙә ҡалдырыу һәм уны башҡаларға ирештереү;
- номинатив функция (предметтарҙы, күренештәрҙе атау);
- эстетик функция (кешеләр аңына эстетика менән йоғонто яһау);
- магик функция (кешеләрҙең аңына дини йоғонто яһау);
- эмоциональ йоғонто функцияһы һ. б.
Телде һаҡлау мәсьәләләре[үҙгәртергә | вики-тексты үҙгәртергә]
Тел социаль-этник берлектәрҙең (милләттәрҙең, этник төркөмдәрҙең) төп билдәһе һәм, шулай уҡ уларҙың мәҙәниәтен быуындан быуынға тапшырыу сараһы ролен дә үтәй ул. Милли тел халыҡтарға үҙҙәренең патриотик хистәрен үҫтереү өсөн дә ҙур роль уйнай. Тел бер урында тормай, ул төрлө үҙгәрештәр кисереп йәшәй. Телдең һүҙлек составы яңы һүҙҙәргә, терминдарга байый, иҫкергән һәм үҙҙәренең әһәмиәтен юғалта барған һүҙҙәр лексиканан төшеп ҡала. Телдең теге йәки был шартлар йоғонтоһонда грамматикаһында ла билдәле үҙгәрештәр булырға мөмкин. Ҡайһы бер телдәр, ғөмүмән, юҡка сығыуға дусар булалар. Милли телде һаҡлау, уның байлығын түкмәй-сәсмәй быуындан быуынға тапшыра барыу — һәр халыҡтың мөһим бурысылыр.
Шулай уҡ ҡарағыҙ[үҙгәртергә | вики-тексты үҙгәртергә]
Сығанаҡтар[үҙгәртергә | вики-тексты үҙгәртергә]
- Гиззәтов К. Т. Философия: 2 китап. 1 -се китап: Ҡыҫкаса философия тарихы. Философиянең нигеҙ проблемалары: Юғары уҡыу йорто өсөн дәреслек. — Казан. Мәфариф. 2002. — ISBN 5-7761-1122-6


text:
Төбәктә һәр һыйырҙан тәүлегенә уртаса һауым - 8,7 кг
Башҡортостандың ауыл хужалығы предприятиеларында көн һайын һәр һыйырҙан уртаса 8,7-шәр килограмм һөт алалар, былтырғы ошо уҡ ваҡыттағы күрһәткестәр менән сағыштырғанда 100 грамға күберәк.
Шул уҡ ваҡытта республиканың алты районында һәр һыйырҙан көн һайын 10,3-12,1-шәр килограмм һөт һауалар.
Башҡортостанда йыл башынан алып һәр һыйырҙан уртаса 4 мең килограмм самаһы һөт алынған. Биш меңлек һөт рубежын әлегә Саҡмағош районы хужалыҡтары ғына үткән. Дүрт меңлек рубежға Ауырғазы, Дүртөйлө, Мәләүез, Стәрлетамаҡ, Тәтешле һәм Өфө райондарының ауыл хужалығы предприятиелары өлгәшкән.
Республикала йыл башынан алып әлеге ваҡытҡа тулайым һауым 1,558 миллион тонна тәшкил итә, 602,3 мең тоннанан ашыу һатылған, тип хәбәр иттеләр БР Ауыл хужалығы министрлығының матбуғат хеҙмәтенән.


text:
Рөстәм Хәмитов менән Алексей Миллер «Газпром»дың республика иҡтисадына капитал һалыу мөмкинлектәрен тикшерҙе Фото: Башҡортостан Республикаһы Башлығы сайтынан
Рөстәм Хәмитов менән Алексей Миллер «Газпром»дың республика иҡтисадына капитал һалыу мөмкинлектәрен тикшерҙе
Рөстәм Хәмитов менән Алексей Миллер «Газпром»дың республика иҡтисадына капитал һалыу мөмкинлектәрен тикшерҙе Фото: Башҡортостан Республикаһы Башлығы сайтынан
ӨФӨ, 2015 йыл, 19 июнь. /«Башинформ» мәғлүмәт агентлығы/.
Кисә Санкт-Петербургта XIX Петербург халыҡ-ара иҡтисади форумы сиктәрендә Башҡортостан Башлығы Рөстәм Хәмитов «Газпром» асыҡ акционерҙар йәмғиәте идараһы рәйесе Алексей Миллер менән осрашты, тип хәбәр итә төбәк Башлығының матбуғат хеҙмәте. Яҡтар хеҙмәттәшлек тураһында килешеүҙе ғәмәлгә ашырыу барышын һәм газ сәнәғәтендә ҡулланылған газ һурҙырыу агрегаттары өсөн двигателдәр етештереү буйынса берлектәге предприятие булдырыу мөмкинлектәрен тикшерҙе.
– Беҙ берлектәге предприятиены сафҡа индерергә әҙер, – тине Рөстәм Хәмитов, осрашыуҙы асып. – Финанс моделе лә бар, аҡса ла күп кәрәкмәй. Йылына 30-60 машина эшләргә була.
Хәҙерге ваҡытта «Уфа-АвиаГаз» акционерҙар йәмғиәтендә газ һурҙырыу агрегаттары өсөн АЛ-31СТ двигателдәрен йыйыу, һынап ҡарау, ремонтлау һәм сервис хеҙмәтләндереүе буйынса «Өфө моторҙар эшләү берекмәһе (ӨМЭБ)» асыҡ акционерҙар йәмғиәте, «Газпром» асыҡ акционерҙар йәмғиәте һәм Башҡортостандың берлектәге предприятиеһын булдырыу мәсьәләһе өйрәнелә. Бынан алдараҡ «Өфө моторҙар эшләү берекмәһе» асыҡ акционерҙар йәмғиәтендә ошо двигателдәрҙең сериялы сығарылышы үҙләштерелгәйне, хәҙерге көндә хәрби авиация өсөн двигателдәр эшләүгә заказдарҙың артыуына бәйле был профилле йүнәлеш һаналмай.
Осрашыу барышында компанияның республиканың газ менән тәьмин итеү ышаныслылығын арттырыу буйынса эшмәкәрлегенә айырыуса ҙур иғтибар бүленде. 2010-2014 йылдарҙа төбәк биләмәһендә «Газпром»дың капитал һалыу күләме 17 миллиард һум самаһы тәшкил иткән, тип билдәләнде. Был аҡсалар Ҡансура-Муса ер аҫты газ һаҡлағысын, «Магнитогорск – Ишембай» һәм «Магнитогорск – Стәрлетамаҡ» газ үткәргестәрен, өс компрессор станцияларын төҙөкләндереүгә йүнәлтелгән.
Быйыл «Газпром»дың капитал һалыу күләме яҡынса 4 миллиард һум кимәлендә булыр тип көтөлә.
Шулай уҡ Башҡортостандың газ-мотор яғыулығы баҙарын үҫтереү күҙлегенән «Газпром» өсөн өҫтөнлөклө ун төбәктең береһе булыуы билдәләнде. Хәҙерге ваҡытта республика биләмәһендә компанияның газ тултырыу һәләтенә эйә булған 11 компрессор станцияһы эшләй, шуларҙың икәүһе төҙөкләндерелә. Йыл аҙағына тиклем «Газпром» Өфөлә тағы ла шундай станция төҙөп, сафҡа индерергә ниәтләй.


text:
Фото:
Умартасылар көнө менән!
Фото:
Бөгөнгө көн календарҙа Башҡортостан умартасыларының һөнәри байрамы тип билдәләнгән. Ошо айҡанлы республика Президенты Рөстәм Хәмитов уларҙың исеменә ҡотлау ебәрҙе.
Унда, атап әйткәндә, былай тиелә:
«Умартасылыҡ беҙҙең төбәктә тәрән тарихи тамырҙарға, мең йыллыҡ тәжрибәгә һәм бай йолаларға эйә. Башҡорт балы элек-электән уның визит карточкаһы, ә башҡорт бал ҡорто уның ғорурлығы иҫәпләнә. Бал ҡорто күстәренең һаны һәм тауар балы етештереү буйынса республика илдә беренсе урында тора.
Беҙҙең бал һәм уны эшкәртеүҙән алынған продукттар ҙур һорау менән файҙалана. Улар Рәсәйҙең бик күп төбәктәренә, шулай уҡ яҡын һәм алыҫ сит илдәргә оҙатыла. Йыл һайын республика умартасылары умартасылыҡ продукттары нигеҙендә аҙыҡ-түлек, дауалау-профилактика һәм косметик продукция эшләгәне һәм етештергәне өсөн бик күп халыҡ-ара һәм Рәсәй наградаларына лайыҡ була.
Беҙҙә умартасылыҡты үҫтереүгә ҙур ярҙам күрһәтелә. Был перспективалы тармаҡты үҫтереү буйынса маҡсатлы программа уңышлы ғәмәлгә ашырыла. Умартасылыҡ һәм апитерапия буйынса ғилми-тикшеренеү үҙәге, умартасылыҡ кәрәк-яраҡтары етештереү буйынса предприятиелар, белгестәр әҙерләү буйынса белем биреү учреждениелары эшләй.
Тармаҡ артабан да етештереү күләмен арттырыр, фән ҡаҙаныштарын һәм прогрессив технологиялар индереү иҫәбенә үҙенең һөҙөмтәлелеген күтәрер, ауылдың социаль мәсьәләләрен хәл итеүгә ҙур өлөш индерер, тип ышанам.
Һеҙҙең барығыҙға ла ныҡлы һаулыҡ, именлек һәм бәхет, тыуған Башҡортостан хаҡына хеҙмәтегеҙҙә уңыштар теләйем!
Башҡортостан Республикаһы Президенты Р.Хәмитов».


text:
27 мартта «Башинформ» агентлығында Тәбиғи монополиялар буйынса эксперттар советы ултырышы үтәсәк
27 мартта «Башинформ» агентлығында Монополияға ҡаршы федераль агентлыҡтың Башҡортостан буйынса идаралығы ҡарамағындағы Йылылыҡ энергетикаһы мәсьәләләре буйынса эксперттар советы ултырышы үтәсәк.
Ултырыш сиктәрендә йылылыҡ энергетикаһы мәсьәләләрен, шул иҫәптән йылытыу-электр үҙәгенең йылылыҡ эшләп сығарыуҙы кәметеүе, йылылыҡ менән тәьмин итеүҙең ышаныслылығы һәм сифаты, ҡатнаш режимда йылылыҡ эшләп сығарыу, йылылыҡ энергияһы баҙарында тарифтар формалашыуы һәм уның эшмәкәрлеге кеүек проблемаларҙы тикшереү ҡаралған.
Ултырышты Монополияға ҡаршы федераль агентлыҡтың Башҡортостан буйынса идаралығы етәксеһе Зөлфирә Аҡбашева үткәрә.
Башлана — 15 сәғәттә.


text:
Фото:
Стәрлетамаҡ районында татар мәҙәниәте байрамын ойошторҙолар
Фото:
Стәрлетамаҡ районының Бүреҡаҙған ауылы Мәҙәниәт йортонда «Ата-бабалар ерендә йәшәйем, әсәм телендә һөйләшәм» татар мәҙәниәте байрамы уҙҙы.
Байрам ҡунаҡтарын – район хакимиәте вәкилдәрен, Бүреҡаҙған, күрше ауыл халҡын ауыл мәҙәниәт йорто майҙанында татар бейеүе һәм һый-хөрмәт – милли ашамлыҡтар сәк-сәк һәм бауырһаҡ менән ҡаршы алдылар. Һуңынан ҡунаҡтарҙы мәсеткә саҡырҙылар, улар исем ҡушыу йолаһында ҡатнаша алды.
Ауыл мәҙәниәт йорто фойеһында бөтәһен дә татарҙарҙың көнкүреше һәм милли кухняһы менән танышыу көттө. Артабан сараны район художество үҙешмәкәрлегенең байрам концерты биҙәне, унда «Йәш йөрәктәр», «Гүзәл», «Әхирәттәр», «Дуҫтар», «Миләш», «Йәйғор» һәм башҡа ансамблдәр ҡатнашты, тип хәбәр иттеләр муниципаль йәштәр эштәре буйынса комитеттан.


text:
Өфөгә Кесе дәүләт академия театры гастролгә килә
ӨФӨ, 2014 йыл, 14 октябрь. /«Башинформ» мәғлүмәт агентлығы, Ләйлә Аралбаева/.
21 октябрҙән алып 26-на тиклем Өфөлә Рус дәүләт академия драма театры сәхнәһендә Кесе дәүләт академия театрының (Мәскәү) гастролдәре уҙасаҡ.
Өфөләрҙең сәхнәлә Кесе театрының алдынғы актерҙары ҡатнашлығында һуңғы премьераларын күреү мөмкинлеге тыуасаҡ.
Гастролдәр 21 октябрҙә Эдуардо де Филиппо пьесаһы буйынса Италия режиссеры Стефано де Лука ҡуйылышында «Филумена Мартурано» лирик комедия менән асыласаҡ. Пьесаның сюжеты Софи Лорен һәм Марчелло Мастроянни менән «Итальянса никах» фильмы буйынса күптәргә таныш. Ошо уҡ спектаклде өфөләр 23 октябрҙә ҡараясаҡ.
22 һәм 24 октябрҙә гастролдәрҙең икенсе спектакле – Л.Верней һәм Ж.Берраның «Дәүләтте нисек алдарға» уҙасаҡ. Режиссер Владимир Бейлистың яңыраҡ ҡуйылған спектакле – хәйләкәр әшәке кеше Гастон Вальтье тураһында комедия. Спектаклдә Рәсәйҙең халыҡ артистары Владимир Дубровский, Лилиә Юдина, артистар Александр Волков һәм Полина Долинская ҡатнашалар.
Гастролдәр 25 һәм 26 октябрҙә Рәсәйҙең халыҡ артистары Ирина Муравьева, Борис Клюев, Александр Потапов, Лилиә Юдина ҡатнашлығында Александр Остройвскийҙың «На всякого мудреца довольно простоты» комедияһы менән ябыласаҡ.
Бер үк ваҡытта бәләкәй сәхнәлә Өфөнөң Рус театрының спектаклдәре барасаҡ. Спектаклдәрҙең тулы афишаһы – театрҙың сайтында.


text:
Башҡортостанда легендар драматург Нәжиб Асанбаевтың йорт-музейы барлыҡҡа киләсәк Фото: Олег Яровиков
Башҡортостанда легендар драматург Нәжиб Асанбаевтың йорт-музейы барлыҡҡа киләсәк
Башҡортостанда легендар драматург Нәжиб Асанбаевтың йорт-музейы барлыҡҡа киләсәк Фото: Олег Яровиков
ӨФӨ, 2016 йыл, 26 ғинуар. /«Башинформ» мәғлүмәт агентлығы, Арина Рәхимҡолова/.
Башҡортостанда республиканың халыҡ яҙыусыһы, күренекле прозаик, шағир, драматург, Бөйөк Ватан һуғышы ветераны, ҙур йәмәғәт эшмәкәре Николай Васильевич Асанбаевтың (Нәжиб Асанбаев) йорт-музейын төҙөү планлаштырылған. Мәҙәни объект баҡалыларҙың танылған яҡташы тыуып үҫкән Баҡалы районы Ахман ауылында асыла. Бындай тәҡдим менән «Баҡалы» яҡташтар берлеге ағзалары сығыш яһаған, район хакимиәте, урындағы халыҡ ярҙам күрһәтә. Район хакимиәтенең рәсми порталы хәбәр итеүенсә, төҙөлөш эштәре быйыл яҙ башлана.
Нәжиб Асанбаев ватан һәм милли драматургияны үҫтереүгә ҙур өлөш индерә. Уның ижады башҡорт драматургияһы классикаһы һәм республикалағы күп милләтле мәҙәниәттең сағыу кәүҙәләнешенә әүерелде. Нәжиб Асанбаев тарафынан ижад ителгән әҫәрҙәр башҡорт әҙәбиәтенең һәм театрының алтын фондына инде. Совет дипломаты, яҡташыбыҙ Кәрим Хәкимовтың яҙмышы тураһында «Ҡыҙыл паша» исемле пьесаһы ижадында айырым урын биләй. Уның буйынса ҡуйылған фильм-спектаклде 22 ғәрәп иле тамашасылары ҡараны. Н. Асанбаевтың «Ҡанаттар нығынғанда», «Ҡыҙыл паша» драмалары, «Беҙгә егеттәр килде», «Кәләш әйттергәндә», «Күктән төшкән бәхет», «Һыу юлы», «Киң урамдар тар ине» комедиялары, «Рәйсә», «Фәйзи», «Алтын бишек», «Таң йондоҙо», «Зәйтүнгөл», «Көҙән башҡорто» пьесалары һәм башҡа бик күп әҫәрҙәре республика театрҙары репертуарының йөҙөк ҡашына, тамашасыларҙың яратҡан спектаклдәренә әүерелде.
Николай Васильевичтың эшмәкәрлеге дәүләт тарафынан юғары баһаланды. Нәжиб Асанбаев — Башҡорт АССР-ының, РСФСР-ҙың атҡаҙанған мәҙәниәт хеҙмәткәре, Башҡортостан Республикаһының Салауат Юлаев исемендәге дәүләт премияһы лауреаты. Хеҙмәт Ҡыҙыл Байраҡ, I һәм II дәрәжә Ватан һуғышы, Ҡыҙыл Йондоҙ, Халыҡтар дуҫлығы, Салауат Юлаев ордендары менән бүләкләнгән.
Легендар драматург 2013 йылдың мартында вафат булды.


text:
Өфөлә һигеҙ яңы спорт майҙансығы төҙөлдө
2010 йылда Өфөлә һигеҙ яңы спорт майҙансығы төҙөлгән. Был турала шишәмбе көндө Өфө хакимиәтендә үткән оператив кәңәшмәлә физкультура һәм спорт буйынса ҡала комитеты рәйесе Сергей Степанов хәбәр итте.
— Бынан тыш, ҡалала йыл дауамында «Спартак» физкультура-һауыҡтырыу комплексы, Урам баскетболы үҙәге һәм «Затон» биҫтәһендә футбол майҙаны файҙаланыуға тапшырылды, — тине ул. – Яңы спорт объекттары барлыҡҡа килеүе Өфө халҡына әүҙем ял өсөн уңайлы шарттар булдырырға һәм спортҡа төрлө йәштәге кешеләрҙе йәлеп итергә мөмкинлек бирҙе. Дөйөм алғанда бөгөн физкультура һәм спорт менән Өфөлә 200 мең кеше шөғөлләнә.


text:
Фото:
Башҡортостан II «Волга буйын асып» туристик ресурстар фестиваль-презентацияһында еңеү яуланы
Фото:
«Волга буйын асып» фестиваленең күсмә символы – йәшмәнән эшләнгән ладья – Мари Иленән Башҡортостанға «йөҙөп килде»: республика 2012 йылдың еңеүсеһе тип танылды һәм киләһе туристик форумды Өфөлә үткәреү хоҡуғын яуланы.
7-9 сентябрҙә Йошкар-Ола ҡалаһында үткән II «Волга буйын асып» туристик ресурстар фестиваль-презентацияһы жюрийы конкурсҡа йомғаҡ яһаны.
Иҫегеҙгә төшөрәбеҙ, конкурстар 22 номинация буйынса үткәрелде. Уларҙың 14-ендә БР Эшҡыуарлыҡ һәм туризм буйынса дәүләт комитеты рәйесе Руслан Кинйәкәев етәкселегендәге Башҡортостан командаһы 19 призлы урын, ә дөйөм алғанда Волга буйы федераль округы төбәктәре араһында беренсе урын яуланы. Бындай һөҙөмтәләр осраҡлы түгел: июль-август айҙарында республиканан конкурстарҙа ҡатнашыу өсөн йәмғеһе 144 заявка бирелде. Округтың бер төбәге лә был һанға яҡын килә алманы, тип һөйләне Руслан Кинйәкәев. Һөҙөмтәлә беҙҙең команда 8 – беренсе, 4 – икенсе, 7 өсөнсө урын яуланы.
— Йәш булыуына ҡармаҫтан, был фестиваль Волга буйы федераль округының ғына түгел, бөтә Рәсәйҙең туристик өлкәһендә лә абруйлы сараға әүерелде, — тип билдәләне Руслан Кинйәкәев. – Рәсәй Федерацияһында туризм өлкәһендәге бындай фестивалдәр башҡа юҡ.
Дәүләт комитеты рәйесе шулай уҡ төбәк-ара хеҙмәттәшлектә өлгәшелгән килешеүҙәр хаҡында һөйләне. Шулай итеп, Башҡортостан Ульяновск, Һамар өлкәләре, «Федераль пассажирҙар компанияһы» асыҡ акционерҙар йәмғиәте менән туризм өлкәһендә килешеүҙәр төҙөгән, Мари Иленең архитектура ҡомартҡыларын булдырыу йәһәтенән тәжрибәһен өйрәнгән.


text:
Фото:
Баш ҡалала «Китап» нәшриәте фирма магазинының яңы һатыу залы асылды
Фото:
ӨФӨ, 2016 йыл, 24 март. /«Башинформ» мәғлүмәт агентлығы, Ләйлә Аралбаева/.
Өфөлә Октябрь проспекты, 2 адресы буйынса Зәйнәб Биишева исемендәге «Китап» нәшриәте фирма магазинының яңы һатыу залы асылды. Ассортиментта нәфис, балалар, уҡыу-уҡытыу әҙәбиәте, сағыу фотоальбомдар, календарҙар, плакаттар, музыкаль дисктар, сувенирҙар һәм канцелярия тауарҙары бар.
Башҡортостандың Матбуғат һәм киң мәғлүмәт саралары агентлығы етәксеһе Борис Мелкоедов китап һөйөүселәрҙе яңы залдың асылыуы менән ҡотлап, ҡыҙыҡлы ижади осрашыуҙар, исем туйҙары үткәрелеүен теләне. Сарала Яҙыусылар союзы рәйесе Наил Ғәйетбаев, Башҡортостандың халыҡ шағиры Ҡәҙим Аралбай, шағир, Салауат Юлаев исемендәге дәүләт премияһы лауреаты Ирек Кинйәбулатов, билдәле яҙыусы Камил Йыһаншин ҡатнашты.
«Беҙ халыҡҡа уңайлы хаҡтар буйынса төрлө китаптар тәҡдим итәбеҙ. Яңы сауҙа залы асылғас, һатып алыусыларҙың да һаны артыр, тип ышанабыҙ», — тип билдәләне нәшриәт директоры Илһам Йәндәүләтов.
Тантанала нәшриәттең яңыртылған сайты менән таныштырыу сараһы ла булды. Яңыртыу нигеҙендә — яңы китап уҡыусыларҙы йәлеп итеү өсөн заманса дизайн, уңайлы навигация, интернет-магазин.
«Китап» нәшриәте магазины иртәнге сәғәт 9-ҙан киске 8-гә тиклем эшләй. Белешмә өсөн телефон: (347) 246-09-55.